title: 2018 m. gegužės 14 d. Tarybos sprendimas (BUSP) 2018/716, kuriuo iš dalies keičiamas Sprendimas 2013/34/BUSP dėl Europos Sąjungos karinės misijos siekiant prisidėti prie Malio ginkluotųjų pajėgų mokymo (EUTM Mali) ir pratęsiamas jo galiojimas

text:
16.5.2018

                  LT

                  Europos Sąjungos oficialusis leidinys

                  L 120/8

            TARYBOS SPRENDIMAS (BUSP) 2018/716
      2018 m. gegužės 14 d.
      kuriuo iš dalies keičiamas Sprendimas 2013/34/BUSP dėl Europos Sąjungos karinės misijos siekiant prisidėti prie Malio ginkluotųjų pajėgų mokymo (EUTM Mali) ir pratęsiamas jo galiojimas
      EUROPOS SĄJUNGOS TARYBA,
      atsižvelgdama į Europos Sąjungos sutartį, ypač į jos 28 straipsnį, 42 straipsnio 4 dalį ir 43 straipsnio 2 dalį,
      atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
      kadangi:

                  (1)

                  2013 m. sausio 17 d. Taryba priėmė Sprendimą 2013/34/BUSP (1) dėl ES karinės misijos siekiant prisidėti prie Malio ginkluotųjų pajėgų mokymo (EUTM Mali);

                  (2)

                  2013 m. vasario 18 d. Taryba priėmė Sprendimą 2013/87/BUSP (2) dėl EUTM Mali pradėjimo;

                  (3)

                  2016 m. kovo 23 d. Taryba priėmė Sprendimą (BUSP) 2016/446 (3), kuriuo EUTM Mali įgaliojimai buvo pritaikyti, o jų galiojimo terminas pratęstas, taip pat numatyta orientacinė suma iki 2018 m. gegužės 18 d.;

                  (4)

                  atlikus misijos strateginę peržiūrą, Politinis ir saugumo komitetas rekomendavo iš dalies pakeisti EUTM Mali įgaliojimus ir pratęsti jų galiojimo terminą iki 2020 m. gegužės 18 d.;

                  (5)

                  be to, reikia nustatyti orientacinę finansavimo sumą, skirtą su EUTM Mali susijusioms išlaidoms padengti laikotarpiu nuo 2018 m. gegužės 19 d. iki 2020 m. gegužės 18 d.;

                  (6)

                  Sprendimas 2013/34/BUSP turėtų būti atitinkamai iš dalies pakeistas,

            PRIĖMĖ ŠĮ SPRENDIMĄ:
      1 straipsnis
      Sprendimas 2013/34/BUSP iš dalies keičiamas taip:

                  1)

                  1 straipsnis iš dalies keičiamas taip:

                              a)

                              1 dalis papildoma šiuo sakiniu;
                              „Be to, EUTM Mali remia Sahelio G 5 jungtinių pajėgų praktinį įgyvendinimą jų štabe.“;

                              b)

                              2 dalis pakeičiama taip:
                              „2.   EUTM Mali tikslas – patenkinti Malio ginkluotųjų pajėgų ir Sahelio G 5 jungtinių pajėgų operatyvinius poreikius teikiant:

                                          a)

                                          paramą Malio ginkluotosioms pajėgoms mokymo srityje, be kita ko, vykdant decentralizuotą veiklą regionuose, taip pat paramą švietimo tarptautinės humanitarinės teisės, civilių apsaugos ir žmogaus teisės klausimais srityje;

                                          b)

                                          pagalbą, Malio prašymu ir veiksmus derinant su MINUSMA, taikos susitarime numatytam nusiginklavimo, demobilizacijos ir reintegracijos procesui teikiant mokymą siekiant sudaryti palankesnes sąlygas įtraukių Malio ginkluotųjų pajėgų atkūrimui;

                                          c)

                                          paramą G 5 Sahelio procesui teikiant specialią paramą mokymo srityje Sahelio G 5 jungtinių pajėgų praktinės veiklos užtikrinimui.“;

                  2)

                  10 straipsnio 2 dalis pakeičiama taip:
                  „2.   EUTM Mali bendrųjų išlaidų orientacinė finansavimo suma laikotarpiu nuo 2018 m. gegužės 19 d. iki 2020 m. gegužės 18 d. yra 59 743 047,00 EUR. Tarybos sprendimo (BUSP) 2015/528 (*1) 25 straipsnio 1 dalyje nurodytos orientacinės sumos procentinė dalis yra 0 %, o minėto sprendimo 34 straipsnio 3 dalyje nurodyto įsipareigojimo procentinė dalis yra 30 %.“

                     (*1)  2015 m. kovo 27 d. Tarybos sprendimas (BUSP) 2015/528, kuriuo nustatomas Europos Sąjungos karinio ar gynybinio pobūdžio operacijų bendrųjų sąnaudų finansavimo administravimo mechanizmas (ATHENA) ir kuriuo panaikinamas Sprendimas 2011/871/BUSP (OL L 84, 2015 3 28, p. 39)“;"

                  3)

                  12 straipsnio 2 dalis pakeičiama taip:
                  „2.   EUTM Mali įgaliojimai baigiasi 2020 m. gegužės 18 d.“

            2 straipsnis
      Šis sprendimas įsigalioja jo priėmimo dieną.

         Priimta Briuselyje 2018 m. gegužės 14 d.

               Tarybos vardu

               Pirmininkė

            E. ZAHARIEVA

         (1)  2013 m. sausio 17 d. Tarybos sprendimas 2013/34/BUSP dėl Europos Sąjungos karinės misijos siekiant prisidėti prie Malio ginkluotųjų pajėgų mokymo (EUTM Mali) (OL L 14, 2013 1 18, p. 19).

         (2)  2013 m. vasario 18 d. Tarybos sprendimas 2013/87/BUSP dėl Europos Sąjungos karinės misijos siekiant prisidėti prie Malio ginkluotųjų pajėgų mokymo (EUTM Mali) pradėjimo (OL L 46, 2013 2 19, p. 27).

         (3)  2016 m. kovo 23 d. Tarybos sprendimas (BUSP) 2016/446, kuriuo iš dalies keičiamas Tarybos sprendimas 2013/34/BUSP dėl Europos Sąjungos karinės misijos siekiant prisidėti prie Malio ginkluotųjų pajėgų mokymo (EUTM Mali) ir pratęsiamas jo galiojimas (OL L 78, 2016 3 24, p. 74).


title: 2018 m. gegužės 28 d. Tarybos sprendimas (ES) 2018/826 dėl Europos Sąjungos ir Libano Respublikos mokslinio ir technologinio bendradarbiavimo susitarimo, kuriuo išdėstomos Libano Respublikos dalyvavimo Partnerystėje mokslinių tyrimų ir inovacijų srityje Viduržemio jūros regione (PRIMA) sąlygos, sudarymo

text:
6.6.2018

               LT

               Europos Sąjungos oficialusis leidinys

               L 140/1

         TARYBOS SPRENDIMAS (ES) 2018/826
   2018 m. gegužės 28 d.
   dėl Europos Sąjungos ir Libano Respublikos mokslinio ir technologinio bendradarbiavimo susitarimo, kuriuo išdėstomos Libano Respublikos dalyvavimo Partnerystėje mokslinių tyrimų ir inovacijų srityje Viduržemio jūros regione (PRIMA) sąlygos, sudarymo
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 186 straipsnį kartu su 218 straipsnio 6 dalies antros pastraipos a punkto v papunkčiu,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą (1),
   kadangi:

               (1)

               Europos Parlamento ir Tarybos sprendime (ES) 2017/1324 (2) numatyta, kad Sąjunga dalyvauja kelių valstybių narių bendrai vykdomoje Partnerystėje mokslinių tyrimų ir inovacijų srityje Viduržemio jūros regione (PRIMA);

               (2)

               Libano Respublika (toliau – Libanas) pareiškė norą tapti PRIMA dalyvaujančia valstybe ir dalyvauti joje tokiomis pačiomis sąlygomis kaip valstybės narės ir bendrosios mokslinių tyrimų ir inovacijų programos „Horizontas 2020“ (2014–2020 m.) asocijuotosios trečiosios šalys, dalyvaujančios partnerystėje PRIMA;

               (3)

               pagal Sprendimo (ES) 2017/1324 1 straipsnio 2 dalį Libanas taps partnerystėje PRIMA dalyvaujančia valstybe, jei su Sąjunga bus sudarytas tarptautinis susitarimas dėl mokslinio ir technologinio bendradarbiavimo, kuriame išdėstomos Libano dalyvavimo partnerystėje PRIMA sąlygos;

               (4)

               remiantis Tarybos sprendimu (ES) 2018/467 (3), Europos Sąjungos ir Libano Respublikos mokslinio ir technologinio bendradarbiavimo susitarimas, kuriuo išdėstomos Libano Respublikos dalyvavimo Partnerystėje mokslinių tyrimų ir inovacijų srityje Viduržemio jūros regione (PRIMA) sąlygos (toliau – Susitarimas), pasirašytas 2018 m. vasario 27 d. su sąlyga, kad jis bus sudarytas vėliau;

               (5)

               Susitarimas turėtų būti patvirtintas,

         PRIĖMĖ ŠĮ SPRENDIMĄ:
   1 straipsnis
   Sąjungos vardu patvirtinamas Europos Sąjungos ir Libano Respublikos mokslinio ir technologinio bendradarbiavimo susitarimas, kuriuo išdėstomos Libano Respublikos dalyvavimo Partnerystėje mokslinių tyrimų ir inovacijų srityje Viduržemio jūros regione (PRIMA) sąlygos (4).
   2 straipsnis
   Tarybos pirmininkas Sąjungos vardu pateikia Susitarimo 5 straipsnio 2 dalyje numatytą pranešimą (5).
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2018 m. gegužės 28 d.

            Tarybos vardu

            Pirmininkas

         E. KARANIKOLOV

      (1)  2018 m. balandžio 17 d. pritarimas (dar nepaskelbtas Oficialiajame leidinyje).

      (2)  2017 m. liepos 4 d. Europos Parlamento ir Tarybos sprendimas (ES) 2017/1324 dėl Sąjungos dalyvavimo kelių valstybių narių bendrai vykdomoje Partnerystėje mokslinių tyrimų ir inovacijų srityje Viduržemio jūros regione (PRIMA) (OL L 185, 2017 7 18, p. 1).

      (3)  2017 m. rugsėjo 25 d. Tarybos sprendimas (ES) 2018/467 dėl Europos Sąjungos ir Libano Respublikos mokslinio ir technologinio bendradarbiavimo susitarimo, kuriuo išdėstomos Libano Respublikos dalyvavimo Partnerystėje mokslinių tyrimų ir inovacijų srityje Viduržemio jūros regione (PRIMA) sąlygos, pasirašymo Sąjungos vardu ir laikino taikymo (OL L 79, 2018 3 22, p. 1).

      (4)  Susitarimas paskelbtas OL L 79, 2018 3 22, p. 3, kartu su sprendimu dėl pasirašymo.

      (5)  Susitarimo įsigaliojimo datą Europos Sąjungos oficialiajame leidinyje paskelbs Tarybos Generalinis sekretoriatas.


title: 2018 m. birželio 4 d. Tarybos sprendimas (BUSP) 2018/833, kuriuo iš dalies keičiamas Sprendimas 2010/413/BUSP dėl ribojamųjų priemonių Iranui

text:
6.6.2018

               LT

               Europos Sąjungos oficialusis leidinys

               L 140/87

         TARYBOS SPRENDIMAS (BUSP) 2018/833
   2018 m. birželio 4 d.
   kuriuo iš dalies keičiamas Sprendimas 2010/413/BUSP dėl ribojamųjų priemonių Iranui
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   atsižvelgdama į 2010 m. liepos 26 d. Tarybos sprendimą 2010/413/BUSP dėl ribojamųjų priemonių Iranui, kuriuo panaikinama Bendroji pozicija 2007/140/BUSP (1), ypač į jo 23 straipsnio 2 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2010 m. liepos 26 d. Taryba priėmė Sprendimą 2010/413/BUSP;

               (2)

               pagal Sprendimo 2010/413/BUSP 26 straipsnio 3 dalį Taryba peržiūrėjo to sprendimo II priede pateiktą į sąrašą įtrauktų asmenų ir subjektų sąrašą;

               (3)

               Taryba padarė išvadą, kad reikėtų atnaujinti Sprendimo 2010/413/BUSP II priede pateiktus įrašus, susijusius su tam tikrais asmenimis ir subjektais;

               (4)

               todėl Sprendimas 2010/413/BUSP turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimo 2010/413/BUSP II priedas iš dalies keičiamas taip, kaip išdėstyta šio sprendimo priede.
   2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Liuksemburge 2018 m. birželio 4 d.

            Tarybos vardu

            Pirmininkė

         T. TSACHEVA

      (1)  OL L 195, 2010 7 27, p. 39.

      PRIEDAS
      Sprendimo 2010/413/BUSP II priedas iš dalies keičiamas taip:

                  1)

                  antraštės „I. Asmenys ir subjektai, dalyvaujantys branduolinėje arba su balistinėmis raketomis susijusioje veikloje, bei asmenys ir subjektai, teikiantys paramą Irano Vyriausybei“ poskirsnyje „B. Subjektai“ nustatytame sąraše atitinkami įrašai pakeičiami šiais įrašais:

                              Pavadinimas

                              Identifikuojamoji informacija

                              Priežastys

                              Įtraukimo į sąrašą data

                              „42.(g).

                              „Shetab Gaman“ (dar žinoma kaip „Taamin Gostaran Pishgaman Azar“)

                              Adresas: Norouzi Alley, No 2, Larestan Street, Motahari Avenue, Teheranas

                              Veikia „Yasa Part“ vardu.

                              2010 7 26

                              49.

                              „Noavaran Pooyamoj“ (dar žinoma kaip „Noavaran Tejarat Paya“, „Bastan Tejerat Mabna“, „Behdis Tejarat“ (arba „Bazarganis Behdis Tejarat Alborz Company“ arba „Behdis Tejarat General Trading Company“), „Fanavaran Mojpooya“, „Faramoj Company“ (arba „Tosee Danesh Fanavari Faramoj“), „Green Emirate Paya“, „Mehbang Sana“, „Mohandesi Hedayat Control Paya“, „Pooya Wave Company“, „Towsee Fanavari Boshra“)

                              Dalyvauja perkant medžiagas, kurios yra kontroliuojamos ir gali būti tiesiogiai naudojamos centrifugų, skirtų Irano urano sodrinimo programai, gamybai.

                              2011 5 23

                              55.

                              „Ashtian Tablo“

                              Ashtian Tablo - No 67, Ghods mirheydari St, Yoosefabad, Teheranas

                              Dalyvauja gaminant ir tiekiant specialią elektros įrangą ir medžiagas, kurios tiesiogiai naudojamos Irano branduoliniame sektoriuje.

                              2011 5 23“

                  2)

                  antraštės „II. Islamo revoliucijos gvardija (IRGC)“ poskirsnyje „A. Asmenys“ nustatytame sąraše atitinkami įrašai pakeičiami šiais įrašais:

                              Vardas, pavardė

                              Identifikuojamoji informacija

                              Priežastys

                              Įtraukimo į sąrašą data

                              „1.

                              Brigados generolas Javad DARVISH-VAND, Islamo revoliucijos gvardija (IRGC)

                              Buvęs Gynybos ir ginkluotųjų pajėgų logistikos ministerijos (MODAFL) pavaduotojas inspektavimo reikalams, atsakingas už visą MODAFL infrastruktūrą ir įrenginius; tebėra susijęs su MODAFL ir IRGC, be kita ko, per paslaugų teikimą MODAFL ir IRGC.

                              2008 6 23

                              8.

                              IRGC brigados generolas Mohammad Reza NAQDI

                              Gimęs 1953 m. Nadžafe (Irakas)

                              IRGC vado pavaduotojas kultūros ir socialiniams reikalams. Buvęs pasipriešinimo pajėgų „Bassij“ vadas.

                              2010 7 26

                              10.

                              Rostam QASEMI (dar žinomas kaip Rostam GHASEMI)

                              Gimęs 1961 m.

                              Buvęs „Khatam al Anbiya“ vadovas.

                              2010 7 26

                              19.

                              Amir Ali Haji ZADEH (dar žinomas kaip Amir Ali HAJIZADEH)

                              IRGC oro pajėgų vadas.

                              2012 1 23“


13.6.2018

               LT

               Europos Sąjungos oficialusis leidinys

               C 204/215

         P8_TA(2016)0329
   Audito Rūmų nario skyrimas: João Alexandre Tavares Gonçalves de Figueiredo
   2016 m. rugsėjo 13 d. Europos Parlamento sprendimas dėl João Alexandre Tavareso Gonçalveso de Figueiredo skyrimo Audito Rūmų nariu (C8-0260/2016 – 2016/0809(NLE))
   (Konsultavimasis)
   (2018/C 204/30)

      Europos Parlamentas,

               —

               atsižvelgdamas į Sutarties dėl Europos Sąjungos veikimo 286 straipsnio 2 dalį, pagal kurią Taryba kreipėsi į Parlamentą dėl konsultacijos (C8-0260/2016),

               —

               atsižvelgdamas į Darbo tvarkos taisyklių 121 straipsnį,

               —

               atsižvelgdamas į Biudžeto kontrolės komiteto pranešimą (A8-0259/2016),

               A.

               kadangi Parlamento Biudžeto kontrolės komitetas įvertino siūlomo kandidato kvalifikaciją, visų pirma atsižvelgdamas į Sutarties dėl Europos Sąjungos veikimo 286 straipsnio 1 dalyje nustatytus reikalavimus;

               B.

               kadangi per 2016 m. rugsėjo 5 d. Biudžeto kontrolės komiteto posėdį buvo surengtas kandidato, kurį Taryba siūlo skirti Audito Rūmų nariu, klausymas;

               1.

               teikia teigiamą nuomonę dėl Tarybos pasiūlymo paskirti João Alexandre Tavaresą Gonçalvesą de Figueiredą Audito Rūmų nariu;

               2.

               paveda Pirmininkui perduoti šį sprendimą Tarybai ir susipažinti – Audito Rūmams, kitoms Europos Sąjungos institucijoms ir valstybių narių audito institucijoms.


13.6.2018

               LT

               Europos Sąjungos oficialusis leidinys

               C 204/225

         P8_TA(2016)0348
   Naujo Komisijos nario skyrimas
   2016 m. rugsėjo 15 d. Europos Parlamento sprendimas dėl Juliano King skyrimo Komisijos nariu patvirtinimo (C8-0339/2016 – 2016/0812(NLE))
   (2018/C 204/39)

      Europos Parlamentas,

               —

               atsižvelgdamas į Sutarties dėl Europos Sąjungos veikimo 246 straipsnio antrą pastraipą,

               —

               atsižvelgdamas į Europos atominės energijos bendrijos steigimo sutarties 106a straipsnį,

               —

               atsižvelgdamas į Pagrindų susitarimo dėl Europos Parlamento ir Europos Komisijos santykių (1) 6 punktą,

               —

               atsižvelgdamas į Komisijos nario Jonathano Hill 2016 m. birželio 25 d. įteiktą atsistatydinimo pareiškimą,

               —

               atsižvelgdamas į Tarybos 2016 m. liepos 15 d. laišką, kuriuo Taryba konsultavosi su Parlamentu dėl sprendimo dėl Juliano King skyrimo Komisijos nariu, kurį Taryba turi priimti bendru sutarimu su Komisijos pirmininku (C8-0339/2016),

               —

               atsižvelgdamas į 2016 m. rugsėjo 12 d. Juliano King klausymą, kurį surengė Piliečių laisvių, teisingumo ir vidaus reikalų komitetas, ir po to klausymo parengtą vertinimo pranešimą,

               —

               atsižvelgdamas į Darbo tvarkos taisyklių 118 straipsnį ir XVI priedą,

               1.

               pritaria Juliano King skyrimui Komisijos nariu;

               2.

               paveda Pirmininkui perduoti šį sprendimą Tarybai, Komisijai ir valstybių narių vyriausybėms.

      (1)  OL L 304, 2010 11 20, p. 47.


title: 2018 m. birželio 5 d. Politinio ir saugumo komiteto sprendimas (BUSP) 2018/869, kuriuo pratęsiamas Europos Sąjungos teisinės valstybės misijos Kosove (Šis pavadinimas nekeičia pozicijų dėl statuso ir atitinka JT ST rezoliuciją 1244 (1999) bei Tarptautinio Teisingumo Teismo nuomonę dėl Kosovo nepriklausomybės deklaracijos.) (EULEX KOSOVO) vadovo įgaliojimų terminas (EULEX KOSOVO/1/2018)

text:
14.6.2018

                  LT

                  Europos Sąjungos oficialusis leidinys

                  L 149/24

            POLITINIO IR SAUGUMO KOMITETO SPRENDIMAS (BUSP) 2018/869
      2018 m. birželio 5 d.
      kuriuo pratęsiamas Europos Sąjungos teisinės valstybės misijos Kosove (*1) (EULEX KOSOVO) vadovo įgaliojimų terminas (EULEX KOSOVO/1/2018)
      POLITINIS IR SAUGUMO KOMITETAS,
      atsižvelgdamas į Europos Sąjungos sutartį, ypač į jos 38 straipsnio trečią dalį,
      atsižvelgdamas į 2008 m. vasario 4 d. Tarybos bendruosius veiksmus 2008/124/BUSP dėl Europos Sąjungos teisinės valstybės misijos Kosove (EULEX KOSOVO) (1), ypač į jų 12 straipsnio 2 dalį,
      kadangi:

                  (1)

                  pagal Bendrųjų veiksmų 2008/124/BUSP 12 straipsnio 2 dalį Politinis ir saugumo komitetas (toliau – PSK) yra įgaliotas pagal Sutarties 38 straipsnio trečią dalį priimti atitinkamus sprendimus Europos Sąjungos teisinės valstybės misijos Kosove (EULEX KOSOVO) politinės priežiūros ir strateginio vadovavimo jai tikslu, įskaitant sprendimą dėl misijos vadovo skyrimo;

                  (2)

                  2018 m. birželio 8 d. Taryba priėmė Sprendimą (BUSP) 2018/856 (2), kuriuo iš dalies keičiami Bendrieji veiksmai 2008/124/BUSP ir EULEX KOSOVO įgaliojimai pratęsiami iki 2020 m. birželio 14 d.;

                  (3)

                  2016 m. liepos 20 d. PSK priėmė Sprendimą (BUSP) 2016/1207 (3), kuriuo EULEX KOSOVO misijos vadove laikotarpiui nuo 2016 m. rugsėjo 1 d. iki 2017 m. birželio 14 d. skiriama Alexandra PAPADOPOULOU;

                  (4)

                  2017 m. birželio 13 d. PSK priėmė Sprendimą (BUSP) 2017/1012 (4), kuriuo EULEX KOSOVO misijos vadovės Alexandra PAPADOPOULOU įgaliojimų terminas pratęsiamas nuo 2017 m. birželio 15 d. iki 2018 m. birželio 14 d.;

                  (5)

                  2018 m. gegužės 31 d. Sąjungos vyriausiasis įgaliotinis užsienio reikalams ir saugumo politikai pasiūlė pratęsti EULEX KOSOVO misijos vadovės Alexandra PAPADOPOULOU įgaliojimų terminą laikotarpiui nuo 2018 m. birželio 15 d. iki 2019 m. birželio 14 d.,

            PRIĖMĖ ŠĮ SPRENDIMĄ:
      1 straipsnis
      Europos Sąjungos teisinės valstybės misijos Kosove (EULEX KOSOVO) vadovės Alexandra PAPADOPOULOU įgaliojimų terminas pratęsiamas laikotarpiui nuo 2018 m. birželio 15 d. iki 2019 m. birželio 14 d.
      2 straipsnis
      Šis sprendimas įsigalioja jo priėmimo dieną.

         Priimta Briuselyje 2018 m. birželio 5 d.

               Politinio ir saugumo komiteto vardu

               Pirmininkas

            W. STEVENS

         (*1)  Šis pavadinimas nekeičia pozicijų dėl statuso ir atitinka JT ST rezoliuciją 1244 (1999) bei Tarptautinio Teisingumo Teismo nuomonę dėl Kosovo nepriklausomybės deklaracijos.

         (1)  OL L 42, 2008 2 16, p. 92.

         (2)  2018 m. birželio 8 d. Tarybos sprendimas (BUSP) 2018/856, kuriuo iš dalies keičiami Bendrieji veiksmai 2008/124/BUSP dėl Europos Sąjungos teisinės valstybės misijos Kosove (EULEX KOSOVO) (OL L 146, 2018 6 11, p. 5).

         (3)  2016 m. liepos 20 d. Politinio ir saugumo komiteto sprendimas (BUSP) 2016/1207 dėl Europos Sąjungos teisinės valstybės misijos Kosove, EULEX KOSOVO, vadovo paskyrimo (EULEX KOSOVO/1/2016) (OL L 198, 2016 7 23, p. 49).

         (4)  2017 m. birželio 13 d. Politinio ir saugumo komiteto sprendimas (BUSP) 2017/1012, kuriuo pratęsiamas Europos Sąjungos teisinės valstybės misijos Kosove (EULEX KOSOVO) vadovo įgaliojimų terminas (EULEX KOSOVO/1/2017) (OL L 153, 2017 6 16, p. 27).


title: 2018 m. gegužės 30 d. Europos Parlamento ir Tarybos sprendimas (ES) 2018/853, kuriuo iš dalies keičiamos Europos Parlamento ir Tarybos reglamento (ES) Nr. 1257/2013, Europos Parlamento ir Tarybos direktyvų 94/63/EB ir 2009/31/EB bei Tarybos direktyvų 86/278/EEB ir 87/217/EEB nuostatos dėl aplinkos srities ataskaitų teikimo procedūrinių taisyklių ir panaikinama Tarybos direktyva 91/692/EEB

text:
14.6.2018

                  LT

                  Europos Sąjungos oficialusis leidinys

                  L 150/155

            EUROPOS PARLAMENTO IR TARYBOS SPRENDIMAS (ES) 2018/853
      2018 m. gegužės 30 d.
      kuriuo iš dalies keičiamos Europos Parlamento ir Tarybos reglamento (ES) Nr. 1257/2013, Europos Parlamento ir Tarybos direktyvų 94/63/EB ir 2009/31/EB bei Tarybos direktyvų 86/278/EEB ir 87/217/EEB nuostatos dėl aplinkos srities ataskaitų teikimo procedūrinių taisyklių ir panaikinama Tarybos direktyva 91/692/EEB
      EUROPOS PARLAMENTAS IR EUROPOS SĄJUNGOS TARYBA,
      atsižvelgdami į Sutartį dėl Europos Sąjungos veikimo, ypač į jos 192 straipsnio 1 dalį,
      atsižvelgdami į Europos Komisijos pasiūlymą,
      teisėkūros procedūra priimamo akto projektą perdavus nacionaliniams parlamentams,
      atsižvelgdami į Europos ekonomikos ir socialinių reikalų komiteto nuomonę (1),
      pasikonsultavę su Regionų komitetu,
      laikydamiesi įprastos teisėkūros procedūros (2),
      kadangi:

                  (1)

                  Tarybos direktyvų 86/278/EEB (3) ir 87/217/EEB (4) pagrindas – Europos ekonominės bendrijos steigimo sutarties 100 ir 235 straipsniai, o dabar – Sutarties dėl Europos Sąjungos veikimo (SESV) 115 ir 352 straipsniai. Šių direktyvų pakeitimai šiame sprendime yra susiję su Sąjungos aplinkos politika ir yra tiesioginė Tarybos direktyvos 91/692/EEB (5) panaikinimo remiantis SESV 192 straipsnio 1 dalimi pasekmė. Todėl tikslinga daryti tuos pakeitimus remiantis SESV 192 straipsnio 1 dalimi;

                  (2)

                  Europos Parlamento ir Tarybos direktyvos 94/63/EB (6) pagrindas – Europos bendrijos steigimo sutarties 100a straipsnis, o dabar – SESV 114 straipsnis. Tos direktyvos pakeitimai šiame sprendime yra susiję su Sąjungos aplinkos politika ir yra tiesioginė Direktyvos 91/692/EEB panaikinimo remiantis SESV 192 straipsnio 1 dalimi pasekmė. Todėl tikslinga daryti tuos pakeitimus remiantis SESV 192 straipsnio 1 dalimi;

                  (3)

                  Direktyva 91/692/EEB buvo priimta siekiant racionalizuoti ir patobulinti nuostatas dėl informacijos perdavimo pagal sektorius ir ataskaitų dėl tam tikrų aplinkos apsaugos direktyvų skelbimą. Siekiant to tikslo, Direktyva 91/692/EEB buvo padaryta kelių direktyvų pakeitimų, nustatant vienodus ataskaitų teikimo reikalavimus;

                  (4)

                  Direktyva 91/692/EEB nustatytų ataskaitų teikimo reikalavimų įgyvendinimas pasidarė sudėtingas ir neveiksmingas. Be to, daug Direktyva 91/692/EEB iš dalies pakeistų Sąjungos aktų buvo pakeista ir juose nebėra ta direktyva nustatytų ataskaitų teikimo reikalavimų. Pavyzdžiui, Europos Parlamento ir Tarybos direktyva 2000/60/EB (7) buvo panaikinti septyni vandens politikos srities Sąjungos aktai ir neperimta Direktyva 91/692/EEB nustatyta ataskaitų teikimo sistema. Be to, Europos Parlamento ir Tarybos direktyvoje 2010/75/ES (8) nėra nuorodų į Direktyvą 91/692/EEB ir vietoj to nustatyta atskira ataskaitų teikimo sistema;

                  (5)

                  Direktyvoje 91/692/EEB nenumatyta galimybės naudoti elektronines priemones. Europos aplinkos agentūrai sėkmingai sukūrus sistemą ReportNet ir įgyvendinant sektorines ataskaitų teikimo reikalavimų supaprastinimo iniciatyvas, pavyzdžiui, plėtojant Europos vandens informacinės sistemos iniciatyvą, kilo vis daugiau abejonių, ar reikalingos ir veiksmingos horizontaliosios priemonės dėl ataskaitų teikimo. Galiausiai priėmus Europos Parlamento ir Tarybos direktyvą 2007/2/EB (9) ir atsižvelgiant į susijusį tolesnį bendros informacijos apie aplinką sistemos veikimą, suformuotas pažangesnis ir veiksmingesnis horizontalusis požiūris į Sąjungos aplinkos politikos srities informacijos valdymą ir ataskaitų teikimą;

                  (6)

                  todėl Direktyva 91/692/EEB turėtų būti panaikinta;

                  (7)

                  dauguma direktyvų, kurios buvo iš dalies pakeistos Direktyva 91/692/EEB, nebegalioja. Tačiau direktyvos 86/278/EEB ir 87/217/EEB tebegalioja;

                  (8)

                  Direktyvoje 86/278/EEB įtvirtintas reikalavimas valstybėms narėms, laikantis Direktyvoje 91/692/EEB nustatytos procedūros, pateikti Komisijos sudaryto klausimyno arba gairių pagrindu parengtą tos direktyvos įgyvendinimo ataskaitą. Siekiant išvengti teisinio vakuumo, kuris atsirastų panaikinus Direktyvą 91/692/EEB, būtina nuorodą į Direktyvą 91/692/EEB pakeisti nuoroda į Direktyvoje 86/278/EEB nurodytą procedūrą;

                  (9)

                  priėmus Europos Parlamento ir Tarybos reglamentą (EB) Nr. 1907/2006 (10), kuriuo numatyta laipsniškai nutraukti asbesto žaliavos bei produktų, kurių sudėtyje yra asbesto, gamybą ir naudojimą Sąjungoje, teikti ataskaitas pagal Direktyvą 87/217/EEB valstybėms narėms nebėra būtina. Todėl tikslinga išbraukti toje direktyvoje nustatytus tuos ataskaitų teikimo reikalavimus;

                  (10)

                  po Direktyvos 91/692/EEB įsigaliojimo dienos nuorodų į ją buvo šiuose reglamentuose ir direktyvose: Europos Parlamento ir Tarybos direktyvoje 94/62/EB (11), Direktyvoje 94/63/EB, Tarybos direktyvoje 1999/31/EB (12), Europos Parlamento ir Tarybos direktyvoje 2000/53/EB (13), Europos Parlamento ir Tarybos direktyvoje 2003/87/EB (14), Europos Parlamento ir Tarybos direktyvoje 2008/98/EB (15), Europos Parlamento ir Tarybos direktyvoje 2009/31/EB (16) ir Europos Parlamento ir Tarybos reglamente (ES) Nr. 1257/2013 (17);

                  (11)

                  ES žiedinės ekonomikos veiksmų plane Komisija pasiūlė iš dalies pakeisti direktyvas 94/62/EB, 1999/31/EB, 2000/53/EB ir 2008/98/EB, siekiant pakeisti jose esančias nuorodas į Direktyvą 91/692/EEB;

                  (12)

                  siekiant užtikrinti, kad tam tikros Direktyvos 86/278/EEB priedų nuostatos būtų atnaujintos, pagal SESV 290 straipsnį Komisijai turėtų būti deleguoti įgaliojimai priimti aktus dėl tų nuostatų suderinimo su mokslo ir technikos pažanga. Taip pat, siekiant užtikrinti, kad Direktyvos 2009/31/EB priedai būtų atnaujinti, pagal SESV 290 straipsnį Komisijai turėtų būti deleguoti įgaliojimai priimti aktus dėl tų priedų suderinimo su mokslo ir technikos pažanga. Dėl Direktyvos 2009/31/EB priedų derinimo neturėtų būti mažinamas saugumo lygis ar silpninami stebėsenos principai, nustatyti pagal tuose prieduose pateiktus kriterijus. Ypač svarbu, kad atlikdama parengiamąjį darbą Komisija tinkamai konsultuotųsi, taip pat ir su ekspertais, ir kad tos konsultacijos būtų vykdomos vadovaujantis 2016 m. balandžio 13 d. Tarpinstituciniame susitarime dėl geresnės teisėkūros (18) nustatytais principais. Visų pirma, siekiant užtikrinti vienodas galimybes dalyvauti atliekant su deleguotaisiais aktais susijusį parengiamąjį darbą, Europos Parlamentui ir Tarybai visi dokumentai turėtų būti pateikiami tuo pačiu metu kaip ir valstybių narių ekspertams, be to, jų ekspertams sistemingai turėtų būti suteikiama galimybė dalyvauti Komisijos ekspertų grupių, kurios atlieka su deleguotaisiais aktais susijusį parengiamąjį darbą, posėdžiuose;

                  (13)

                  Reglamento (ES) Nr. 1257/2013 21 straipsnio 2 dalies antra pastraipa remiasi Direktyva 91/692/EEB, kuri bus panaikinta. Pagal tą nuostatą pirmosios ataskaitos teikimo procedūra turi būti pradėta Reglamento (ES) Nr. 1257/2013 taikymo pradžios dieną. 2016 m. gruodžio 19 d. Įgyvendinimo sprendimu (ES) 2016/2323 (19) Komisija pateikė pirmąją Laivų perdirbimo kompleksų europinio sąrašo (toliau – Europinis sąrašas) redakciją. Remiantis Reglamento (ES) Nr. 1257/2013 26 straipsniu, valstybės narės gali leisti perdirbti laivus į Europinį sąrašą įtrauktuose laivų perdirbimo kompleksuose prieš pradedant taikyti šį reglamentą. Tokiu atveju Europos Parlamento ir Tarybos reglamentas (ES) Nr. 1013/2006 (20) netaikomas. Siekiant išvengti laiko spragos, kai informacija nerenkama pagal Reglamentą (EB) Nr. 1013/2006 ir Reglamentą (ES) Nr. 1257/2013, būtų tinkama nustatyti pereinamąjį ataskaitų teikimo laikotarpį nuo pirmojo numatyto leidimo pagal (ES) Nr. 1257/2013 26 straipsnį atitinkamoje valstybėje narėje dienos iki to reglamento taikymo pradžios kiekvienoje valstybėje narėje, kuri nusprendžia pasinaudoti tame straipsnyje numatytu pereinamuoju laikotarpiu, dienos. Siekiant sumažinti kiekvienos valstybės narės administracinę naštą, nėra būtina, kad per tą pereinamąjį laikotarpį surinkta informacija sudarytų atskiros ataskaitos pagrindą. Vietoj to turėtų pakakti įtraukti tokią informaciją į pirmą reguliariąją ataskaitą, apimančią trejų metų laikotarpį nuo Reglamento (ES) Nr. 1257/2013 taikymo pradžios dienos;

                  (14)

                  vykdant Direktyvos 94/63/EB įgyvendinimo stebėseną, toje direktyvoje nustatytas ataskaitų teikimo reikalavimas nebėra būtinas. Todėl atitinkama nuostata turėtų būti išbraukta;

                  (15)

                  kadangi šio sprendimo tikslo, t. y. pakeisti arba panaikinti nebetaikomus ar nebeaktualius Sąjungos teisės aktus aplinkosaugos ataskaitų teikimo srityje, valstybės narės negali deramai pasiekti, o dėl siūlomo veiksmo pobūdžio to tikslo būtų geriau siekti Sąjungos lygmeniu, laikydamasi Europos Sąjungos sutarties 5 straipsnyje nustatyto subsidiarumo principo Sąjunga gali patvirtinti priemones. Pagal tame straipsnyje nustatytą proporcingumo principą šiuo sprendimu neviršijama to, kas būtina nurodytam tikslui pasiekti;

                  (16)

                  todėl Reglamentas (ES) Nr. 1257/2013 ir direktyvos 94/63/EB, 2009/31/EB, 86/278/EEB ir 87/217/EEB turėtų būti atitinkamai iš dalies pakeisti,

            PRIĖMĖ ŠĮ SPRENDIMĄ:
      1 straipsnis
      Direktyvos 2009/31/EB daliniai pakeitimai
      Direktyva 2009/31/EB iš dalies keičiama taip:

                  1.

                  27 straipsnio 1 dalis pakeičiama taip:
                  „1.   Valstybės narės kas trejus metus pateikia Komisijai šios direktyvos įgyvendinimo ataskaitą, įskaitant 25 straipsnio 1 dalies b punkte nurodytą registrą. Pirmoji ataskaita Komisijai turi būti nusiųsta ne vėliau kaip 2011 m. birželio 30 d. Ataskaita rengiama remiantis klausimynu arba gairėmis; juos Komisija patvirtina priimdama įgyvendinimo aktus. Tie įgyvendinimo aktai priimami laikantis 30 straipsnio 2 dalyje nurodytos nagrinėjimo procedūros. Tas klausimynas arba gairės valstybėms narėms nusiunčiami likus ne mažiau kaip šešiems mėnesiams iki ataskaitos pateikimo termino“;

                  2.

                  29 straipsnis pakeičiamas taip:
                  „29 straipsnis
                  Priedų pakeitimai
                  Komisijai pagal 29a straipsnį suteikiami įgaliojimai priimti deleguotuosius aktus, kuriais iš dalies keičiami priedai, siekiant juos suderinti su mokslo ir technikos pažanga. Dėl tokio suderinimo negali būti mažinamas saugumo lygis, nustatytas pagal I priede nurodytus kriterijus, ar silpninami stebėsenos principai, nurodyti II priede.“;

                  3.

                  Įterpiamas šis straipsnis:
                  „29a straipsnis
                  Įgaliojimų delegavimas
                  1.   Įgaliojimai priimti deleguotuosius aktus Komisijai suteikiami šiame straipsnyje nustatytomis sąlygomis.
                  2.   29 straipsnyje nurodyti įgaliojimai priimti deleguotuosius aktus Komisijai suteikiami penkerių metų laikotarpiui nuo 2018 m. liepos 4 d. Likus ne mažiau kaip devyniems mėnesiams iki penkerių metų laikotarpio pabaigos Komisija parengia naudojimosi deleguotaisiais įgaliojimais ataskaitą. Ataskaita pateikiama Europos Parlamentui ir Tarybai. Deleguotieji įgaliojimai savaime pratęsiami tokios pačios trukmės laikotarpiams, išskyrus atvejus, kai Europos Parlamentas arba Taryba pareiškia prieštaravimų dėl tokio pratęsimo likus ne mažiau kaip trims mėnesiams iki kiekvieno laikotarpio pabaigos.
                  3.   Europos Parlamentas arba Taryba gali bet kada atšaukti 29 straipsnyje nurodytus deleguotuosius įgaliojimus. Sprendimu dėl įgaliojimų atšaukimo nutraukiami tame sprendime nurodyti įgaliojimai priimti deleguotuosius aktus. Sprendimas įsigalioja kitą dieną po jo paskelbimo Europos Sąjungos oficialiajame leidinyje arba vėlesnę jame nurodytą dieną. Jis nedaro poveikio jau galiojančių deleguotųjų aktų galiojimui.
                  4.   Prieš priimdama deleguotąjį aktą, Komisija konsultuojasi su kiekvienos valstybės narės paskirtais ekspertais, vadovaudamasi 2016 m. balandžio 13 d. Tarpinstituciniame susitarime dėl geresnės teisėkūros (*1) nustatytais principais.
                  5.   Apie priimtą deleguotąjį aktą Komisija nedelsdama vienu metu praneša Europos Parlamentui ir Tarybai.
                  6.   Pagal 29 straipsnį priimtas deleguotasis aktas įsigalioja tik tuo atveju, jeigu per du mėnesius nuo pranešimo Europos Parlamentui ir Tarybai apie šį aktą dienos nei Europos Parlamentas, nei Taryba nepareiškia prieštaravimų arba jeigu dar nepasibaigus šiam laikotarpiui ir Europos Parlamentas, ir Taryba praneša Komisijai, kad prieštaravimų nereikš. Europos Parlamento arba Tarybos iniciatyva šis laikotarpis pratęsiamas dviem mėnesiais.

                     (*1)  OL L 123, 2016 5 12, p. 1.“;"

                  4.

                  30 straipsnis pakeičiamas taip:
                  „30 straipsnis
                  Komiteto procedūra
                  1.   Komisijai padeda Klimato kaitos komitetas, įsteigtas pagal Europos Parlamento ir Tarybos reglamento (ES) Nr. 525/2013 (*2) 26 straipsnį. Tas komitetas – tai komitetas, kaip nustatyta Europos Parlamento ir Tarybos reglamente (ES) Nr. 182/2011 (*3).
                  2.   Kai daroma nuoroda į šią dalį, taikomas Reglamento (ES) Nr. 182/2011 5 straipsnis.

                     (*2)  2013 m. gegužės 21 d. Europos Parlamento ir Tarybos reglamentas (ES) Nr. 525/2013 dėl šiltnamio efektą sukeliančių dujų išmetimo stebėsenos bei ataskaitų ir kitos su klimato kaita susijusios nacionalinio bei Sąjungos lygmens informacijos teikimo mechanizmo ir kuriuo panaikinamas Sprendimas Nr. 280/2004/EB (OL L 165, 2013 6 18, p. 13)."

                     (*3)  2011 m. vasario 16 d. Europos Parlamento ir Tarybos reglamentas (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (OL L 55, 2011 2 28, p. 13).“"

            2 straipsnis
      Direktyvos 86/278/EEB pakeitimai
      Direktyva 86/278/EEB iš dalies keičiama taip:

                  1.

                  13 straipsnis pakeičiamas taip:
                  „13 straipsnis
                  Komisijai pagal 15a straipsnį suteikiami įgaliojimai priimti deleguotuosius aktus, kuriais iš dalies keičiami priedai, siekiant juos suderinti su mokslo ir technikos pažanga.
                  Pirma pastraipa netaikoma I A, I B ir I C prieduose išvardytiems parametrams ir vertėms, visiems veiksniams, galintiems paveikti tų verčių nustatymą, ir II A ir II B prieduose nurodytiems analizės parametrams.“;

                  2.

                  14 straipsnis išbraukiamas;

                  3.

                  15 straipsnis pakeičiamas taip:
                  „15 straipsnis
                  1.   Komisijai padeda komitetas, įsteigtas pagal Europos Parlamento ir Tarybos direktyvos 2008/98/EB (*4) 39 straipsnį. Tas komitetas – tai komitetas, kaip nustatyta Europos Parlamento ir Tarybos reglamente (ES) Nr. 182/2011 (*5).
                  2.   Kai daroma nuoroda į šią dalį, taikomas Reglamento (ES) Nr. 182/2011 5 straipsnis.

                     (*4)  2008 m. lapkričio 19 d. Europos Parlamento ir Tarybos direktyva 2008/98/EB dėl atliekų ir panaikinanti kai kurias direktyvas (OL L 312, 2008 11 22, p. 3)."

                     (*5)  2011 m. vasario 16 d. Europos Parlamento ir Tarybos reglamentas (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (OL L 55, 2011 2 28, p. 13).“;"

                  4.

                  Įterpiamas šis straipsnis:
                  „15a straipsnis
                  1.   Įgaliojimai priimti deleguotuosius aktus Komisijai suteikiami šiame straipsnyje nustatytomis sąlygomis.
                  2.   13 straipsnyje nurodyti įgaliojimai priimti deleguotuosius aktus Komisijai suteikiami penkerių metų laikotarpiui nuo 2018 m. liepos 4 d. Likus ne mažiau kaip devyniems mėnesiams iki penkerių metų laikotarpio pabaigos Komisija parengia naudojimosi deleguotaisiais įgaliojimais ataskaitą. Ataskaita pateikiama Europos Parlamentui ir Tarybai. Deleguotieji įgaliojimai savaime pratęsiami tokios pačios trukmės laikotarpiams, išskyrus atvejus, kai Europos Parlamentas arba Taryba pareiškia prieštaravimų dėl tokio pratęsimo likus ne mažiau kaip trims mėnesiams iki kiekvieno laikotarpio pabaigos.
                  3.   Europos Parlamentas arba Taryba gali bet kada atšaukti 13 straipsnyje nurodytus deleguotuosius įgaliojimus. Sprendimu dėl įgaliojimų atšaukimo nutraukiami tame sprendime nurodyti įgaliojimai priimti deleguotuosius aktus. Sprendimas įsigalioja kitą dieną po jo paskelbimo Europos Sąjungos oficialiajame leidinyje arba vėlesnę jame nurodytą dieną. Jis nedaro poveikio jau galiojančių deleguotųjų aktų galiojimui.
                  4.   Prieš priimdama deleguotąjį aktą, Komisija konsultuojasi su kiekvienos valstybės narės paskirtais ekspertais, vadovaudamasi 2016 m. balandžio 13 d. Tarpinstituciniame susitarime dėl geresnės teisėkūros (*6) nustatytais principais.
                  5.   Apie priimtą deleguotąjį aktą Komisija nedelsdama vienu metu praneša Europos Parlamentui ir Tarybai.
                  6.   Pagal 13 straipsnį priimtas deleguotasis aktas įsigalioja tik tuo atveju, jeigu per du mėnesius nuo pranešimo Europos Parlamentui ir Tarybai apie šį aktą dienos nei Europos Parlamentas, nei Taryba nepareiškia prieštaravimų arba jeigu dar nepasibaigus šiam laikotarpiui ir Europos Parlamentas, ir Taryba praneša Komisijai, kad prieštaravimų nereikš. Europos Parlamento arba Tarybos iniciatyva šis laikotarpis pratęsiamas dviem mėnesiais.

                     (*6)  OL L 123, 2016 5 12, p. 1.“;"

                  5.

                  17 straipsnio pirma pastraipa pakeičiama taip:
                  „Kas trejus metus valstybės narės siunčia Komisijai informaciją apie šios direktyvos įgyvendinimą pagal sektorius, kuri taip pat apima ir kitas su aplinkos apsauga susijusias Bendrijos direktyvas. Sektorių ataskaitos rengiamos remiantis klausimynu arba gairėmis; juos Komisija patvirtina priimdama įgyvendinimo aktą. Tas įgyvendinimo aktas priimamas laikantis 15 straipsnio 2 dalyje nurodytos nagrinėjimo procedūros. Klausimynas arba gairės valstybėms narėms atsiunčiami prieš šešis mėnesius iki prasidedant ataskaitoje nurodytam ataskaitiniam laikotarpiui. Ataskaita Komisijai nusiunčiama per devynis mėnesius nuo joje apžvelgiamo trejų metų ataskaitinio laikotarpio pabaigos.“

            3 straipsnis
      Direktyvos 87/217/EEB daliniai pakeitimai
      Direktyvos 87/217/EEB 13 straipsnio 1 dalis išbraukiama.
      4 straipsnis
      Reglamento (ES) Nr. 1257/2013 pakeitimai
      Reglamento (ES) Nr. 1257/2013 21 straipsnio 2 dalis pakeičiama taip:

         „2.   Kiekvienoje ataskaitoje apžvelgiami trejų metų duomenys ir ta ataskaita elektroninėmis priemonėmis pateikiama Komisijai ne vėliau kaip per devynis mėnesius nuo joje apžvelgiamo trejų metų laikotarpio pabaigos.
         Pirmoje elektroninėje ataskaitoje apžvelgiami trejų metų laikotarpio, prasidedančio šio reglamento taikymo pradžios dieną, kaip nurodyta 32 straipsnio 1 dalyje, duomenys. Jei valstybė narė pagal 26 straipsnį leidžia perdirbti laivus į Europinį sąrašą įtrauktuose laivų perdirbimo kompleksuose prieš pradedant taikyti šį reglamentą, pirmoje tos valstybės narės elektroninėje ataskaitoje taip pat apžvelgiamas laikotarpis nuo tokio leidimo suteikimo dienos iki šio reglamento taikymo pradžios dienos.
         Komisija, gavusi valstybių narių ataskaitas, ne vėliau kaip per devynis mėnesius paskelbia šio reglamento taikymo ataskaitą.“

      5 straipsnis
      Direktyvos 94/63/EB pakeitimai
      Direktyva 94/63/EB iš dalies keičiama taip:

                  1.

                  4 straipsnio 4 dalies antra pastraipa pakeičiama taip:
                  „Valstybės narės praneša Komisijai apie terminalus, kuriems taikomos šios išimtys.“;

                  2.

                  6 straipsnio 4 dalies antra pastraipa pakeičiama taip:
                  „Valstybės narės praneša Komisijai išsamius duomenis apie tas vietoves, kurioms jos numato taikyti šią išimtį, ir vėliau informuoja apie visus su tomis vietovėmis susijusius pasikeitimus.“;

                  3.

                  9 straipsnis pakeičiamas taip:
                  „9 straipsnis
                  Stebėsena ir ataskaitų teikimas
                  Komisija raginama prireikus kartu su savo ataskaitomis pateikti pasiūlymus dėl šios direktyvos pakeitimų, įskaitant visų pirma jos taikymo srities išplėtimą, siekiant į ją įtraukti garų sulaikymą bei regeneravimo sistemas pripildymo įrenginiuose ir laivuose.“

            6 straipsnis
      Direktyvos 91/692/EB panaikinimas
      Direktyva 91/692/EEB panaikinama.
      7 straipsnis
      Įsigaliojimas
      Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.

         Priimta Strasbūre 2018 m. gegužės 30 d.

               Europos Parlamento vardu

               Pirmininkas

            A. TAJANI

               Tarybos vardu

               Pirmininkė

            L. PAVLOVA

         (1)  OL C 173, 2017 5 31, p. 82.

         (2)  2018 m. balandžio 18 d. Europos Parlamento pozicija(dar nepaskelbta Oficialiajame leidinyje) ir 2018 m. gegužės 14 d. Tarybos sprendimas.

         (3)  1986 m. birželio 12 d. Tarybos direktyva 86/278/EEB dėl aplinkos, ypač dirvožemio, apsaugos naudojant žemės ūkyje nuotėkų dumblą (OL L 181, 1986 7 4, p. 6).

         (4)  1987 m. kovo 19 d. Tarybos direktyva 87/217/EEB dėl aplinkos taršos asbestu prevencijos ir mažinimo (OL L 85, 1987 3 28, p. 40).

         (5)  1991 m. gruodžio 23 d. Tarybos direktyva 91/692/EEB, standartizuojanti ir racionalizuojanti ataskaitas apie tam tikrų su aplinka susijusių direktyvų įgyvendinimą (OL L 377, 1991 12 31, p. 48).

         (6)  1994 m. gruodžio 20 d. Europos Parlamento ir Tarybos direktyva 94/63/EB dėl lakiųjų organinių junginių išsiskyrimo į aplinką laikant benziną ir tiekiant jį iš terminalų į degalines kontrolės (OL L 365, 1994 12 31, p. 24).

         (7)  2000 m. spalio 23 d. Europos Parlamento ir Tarybos direktyva 2000/60/EB, nustatanti Bendrijos veiksmų vandens politikos srityje pagrindus (OL L 327, 2000 12 22, p. 1).

         (8)  2010 m. lapkričio 24 d. Europos Parlamento ir Tarybos direktyva 2010/75/ES dėl pramoninių išmetamų teršalų (taršos integruotos prevencijos ir kontrolės) (OL L 334, 2010 12 17, p. 17).

         (9)  2007 m. kovo 14 d. Europos Parlamento ir Tarybos direktyva 2007/2/EB, sukurianti Europos bendrijos erdvinės informacijos infrastruktūrą (INSPIRE) (OL L 108, 2007 4 25, p. 1).

         (10)  2006 m. gruodžio 18 d. Europos Parlamento ir Tarybos reglamentas (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantis Europos cheminių medžiagų agentūrą, iš dalies keičiantis Direktyvą 1999/45/EB bei panaikinantis Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (OL L 396, 2006 12 30, p. 1).

         (11)  1994 m. gruodžio 20 d. Europos Parlamento ir Tarybos direktyva 94/62/EB dėl pakuočių ir pakuočių atliekų (OL L 365, 1994 12 31, p. 10).

         (12)  1999 m. balandžio 26 d. Tarybos direktyva 1999/31/EB dėl atliekų sąvartynų (OL L 182, 1999 7 16, p. 1).

         (13)  2000 m. rugsėjo 18 d. Europos Parlamento ir Tarybos direktyva 2000/53/EB dėl eksploatuoti netinkamų transporto priemonių (OL L 269, 2000 10 21, p. 34).

         (14)  2003 m. spalio 13 d. Europos Parlamento ir Tarybos direktyva 2003/87/EB, nustatanti šiltnamio efektą sukeliančių dujų emisijos leidimų sistemą Sąjungoje ir iš dalies keičianti Tarybos direktyvą 96/61/EB (OL L 275, 2003 10 25, p. 32).

         (15)  2008 m. lapkričio 19 d. Europos Parlamento ir Tarybos direktyva 2008/98/EB dėl atliekų ir panaikinanti kai kurias direktyvas (OL L 312, 2008 11 22, p. 3).

         (16)  2009 m. balandžio 23 d. Europos Parlamento ir Tarybos direktyva 2009/31/EB dėl anglies dioksido geologinio saugojimo, iš dalies keičianti Tarybos direktyvą 85/337/EEB, direktyvas 2000/60/EB, 2001/80/EB, 2004/35/EB, 2006/12/EB, 2008/1/EB ir Reglamentą (EB) Nr. 1013/2006 (OL L 140, 2009 6 5, p. 114).

         (17)  2013 m. lapkričio 20 d. Europos Parlamento ir Tarybos reglamentas (ES) Nr. 1257/2013 dėl laivų perdirbimo, kuriuo iš dalies keičiami Reglamentas (EB) Nr. 1013/2006 ir Direktyva 2009/16/EB (OL L 330, 2013 12 10, p. 1).

         (18)  OL L 123, 2016 5 12, p. 1.

         (19)  2016 m. gruodžio 19 d. Komisijos įgyvendinimo sprendimas (ES) 2016/2323, kuriuo pagal Europos Parlamento ir Tarybos reglamentą (ES) Nr. 1257/2013 dėl laivų perdirbimo sudaromas Laivų perdirbimo kompleksų europinis sąrašas (OL L 345, 2016 12 20, p. 119).

         (20)  2006 m. birželio 14 d. Europos Parlamento ir Tarybos reglamentas (EB) Nr. 1013/2006 dėl atliekų vežimo (OL L 190, 2006 7 12, p. 1).


title: 2018 m. liepos 13 d. Tarybos sprendimas, kuriuo skiriamas vienas Europos lyčių lygybės instituto Valdymo tarybos Graikijai atstovaujantis pakaitinis narys

text:
18.7.2018

               LT

               Europos Sąjungos oficialusis leidinys

               C 251/5

         TARYBOS SPRENDIMAS
   2018 m. liepos 13 d.
   kuriuo skiriamas vienas Europos lyčių lygybės instituto Valdymo tarybos Graikijai atstovaujantis pakaitinis narys
   (2018/C 251/04)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. gruodžio 20 d. Europos Parlamento ir Tarybos reglamentą (EB) Nr. 1922/2006, įsteigiantį Europos lyčių lygybės institutą (1), ypač į jo 10 straipsnį,
   kadangi:

               (1)

               2016 m. gegužės 26 d. sprendimu (2) Taryba paskyrė 18 Europos lyčių lygybės instituto Valdymo tarybos narių ir 17 pakaitinių narių laikotarpiui nuo 2016 m. birželio 1 d. iki 2019 m. gegužės 31 d.;

               (2)

               Graikijos vyriausybė pateikė kandidatūrą vienai pakaitinio nario vietai užimti,

         PRIĖMĖ ŠĮ SPRENDIMĄ:
   1 straipsnis
   Europos lyčių lygybės instituto Valdymo tarybos Graikijai atstovaujančiu pakaitiniu nariu likusiam dabartinės kadencijos laikotarpiui iki 2019 m. gegužės 31 d. skiriamas:
   VYRIAUSYBIŲ ATSTOVAI

               Šalis

               Nariai

               Pakaitiniai nariai

               Graikija

               Dimitrios PLATIS

         2 straipsnis
   Narius ir pakaitinius narius, kurių kandidatūros dar nėra pateiktos, Taryba paskirs vėliau.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2018 m. liepos 13 d.

            Tarybos vardu

            Pirmininkas

         H. LÖGER

      (1)  OL L 403, 2006 12 30, p. 9.

      (2)  2016 m. gegužės 26 d. Tarybos sprendimas, kuriuo skiriami Europos lyčių lygybės instituto Valdymo tarybos nariai ir pakaitiniai nariai (OL C 199, 2016 6 4, p. 5).


title: 2018 m. liepos 17 d. Komisijos sprendimas, kuriuo įsteigiama Komisijos ekspertų grupė – Sveikatos ugdymo, ligų prevencijos ir neužkrečiamųjų ligų valdymo iniciatyvinė grupė – ir panaikinamas sprendimas, kuriuo įsteigiama Komisijos retųjų ligų ekspertų grupė, bei sprendimas, kuriuo įsteigiama Komisijos vėžio kontrolės ekspertų grupė (Tekstas svarbus EEE.)

text:
18.7.2018

               LT

               Europos Sąjungos oficialusis leidinys

               C 251/9

         KOMISIJOS SPRENDIMAS
   2018 m. liepos 17 d.
   kuriuo įsteigiama Komisijos ekspertų grupė – Sveikatos ugdymo, ligų prevencijos ir neužkrečiamųjų ligų valdymo iniciatyvinė grupė – ir panaikinamas sprendimas, kuriuo įsteigiama Komisijos retųjų ligų ekspertų grupė, bei sprendimas, kuriuo įsteigiama Komisijos vėžio kontrolės ekspertų grupė
   (Tekstas svarbus EEE)
   (2018/C 251/07)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   kadangi:

               (1)

               pagal Sutarties dėl Europos Sąjungos veikimo 168 straipsnio 2 dalį valstybės narės turi, palaikydamos ryšį su Komisija, savitarpiškai koordinuoti politikos kryptis ir programas to straipsnio 1 dalyje nurodytose srityse. Komisija, palaikydama glaudų ryšį su valstybėmis narėmis, gali imtis bet kokios naudingos iniciatyvos tokiam koordinavimui remti, ypač iniciatyvų, kuriomis siekiama nustatyti gaires ir rodiklius, organizuoti keitimąsi gerąja patirtimi ir rengti reikiamus elementus periodinei stebėsenai bei vertinimui;

               (2)

               2010 m. gruodžio 7 d. Taryba priėmė išvadas „Novatoriški kovos su lėtinėmis ligomis metodai visuomenės sveikatos ir sveikatos priežiūros sistemų srityje“ (1), kuriose ji ragina valstybes nares nustatyti gerosios patirties pavyzdžius lėtinių ligų srityje ir jais keistis;

               (3)

               2014 m. balandžio 4 d. Komisija priėmė Komunikatą dėl efektyvių, prieinamų ir lanksčių sveikatos priežiūros sistemų (2), kuriame numatyta, kad iniciatyvose, kuriomis ES gali remti politikos formuotojus valstybėse narėse, pagrindinis dėmesys bus skiriamas metodams ir priemonėms, kuriomis valstybės narės galės užtikrinti didesnį savo sveikatos priežiūros sistemų efektyvumą, prieinamumą ir lankstumą;

               (4)

               2016 m. lapkričio 22 d. Komisija priėmė Komisijos komunikatą Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Tolesni veiksmai dėl tvarios Europos ateities. Europos pastangos užtikrinti tvarumą“ (3), kuriame pažymima, kad Sąjunga yra tvirtai pasiryžusi būti pavyzdžiu įgyvendinant Jungtinių Tautų patvirtintą darnaus vystymosi darbotvarkę bei jos darnaus vystymosi tikslus iki 2030 m. Visų pirma, siekiant trečiojo darnaus vystymosi tikslo („Užtikrinti sveiką gyvenseną ir skatinti visų amžiaus grupių gerovę“) Sąjunga papildo valstybių narių veiksmus rengdama teisės aktus ir kitas iniciatyvas dėl visuomenės sveikatos, sveikatos sistemų ir su aplinka susijusių sveikatos problemų. Komisija padės valstybėms narėms įvykdyti uždavinius pagal šį tikslą, visų pirma sumažinti mirtingumą nuo lėtinių ligų;

               (5)

               Europos Parlamento ir Tarybos reglamente (ES) Nr. 282/2014 (4), kuriuo nustatoma trečioji daugiametė Sąjungos veiksmų sveikatos srityje programa (2014–2020 m.), numatyta, kad vienas iš teminių programos prioritetų – skatinti sveikatos ugdymą, užkirsti kelią ligoms ir propaguoti sveiką gyvenseną skatinančią aplinką. Šio prioriteto veiksmai apimą paramą bendradarbiavimui ir tinklų kūrimui Sąjungoje, kiek tai susiję su lėtinių ligų, įskaitant vėžį, su asmens amžiumi susijusias ligas bei neurodegeneracines ligas, prevencija ir reagavimo į jas gerinimo srityje, dalijimusi žiniomis bei gerosios patirties pavyzdžiais ir rengiant bendrus neužkrečiamųjų ligų prevencijos, ankstyvo nustatymo ir valdymo veiksmus;

               (6)

               todėl, atsižvelgiant į tuos įsipareigojimus ir pareigas visuomenės sveikatos srityje, būtina įsteigti sveikatos ugdymo, ligų prevencijos ir neužkrečiamųjų ligų valdymo ekspertų grupę ir apibrėžti jos užduotis bei struktūrą;

               (7)

               Komisijos sprendime C(2016) 3301 (5) nustatytos persvarstytos visų Komisijos ekspertų grupių taisyklės. Naujomis taisyklėmis siekiama, kad ekspertų grupių sudėtis būtų aiškesnė ir skaidresnė. Todėl sveikatos ugdymo, ligų prevencijos ir neužkrečiamųjų ligų valdymo ekspertų grupės užduotys bei struktūra turėtų būti apibrėžtos vadovaujantis minėtu sprendimu;

               (8)

               ekspertų grupė turėtų patarti Komisijai ir teikti ekspertines žinias, kad padėtų formuojant ir įgyvendinant Sąjungos veiklą sveikatos ugdymo, ligų prevencijos ir neužkrečiamųjų ligų valdymo srityje ir skatinant atitinkamos patirties, politikos bei praktikos mainus tarp valstybių narių ir įvairių suinteresuotųjų šalių;

               (9)

               ekspertų grupė turėtų patarti Komisijai atrenkant geros ir geriausios patirties pavyzdžius, siekiant padėti valstybėms narėms juos perduoti ir didinti jų mastą naudojant ES sveikatos programą ar kitas Sąjungos finansines priemones;

               (10)

               ekspertų grupė turėtų padėti valstybėms narėms pasiekti trečiąjį darnaus vystymosi tikslą, visų pirma – sumažinti priešlaikinį mirtingumą nuo neužkrečiamųjų ligų;

               (11)

               ekspertų grupė turėtų patarti Komisijai koordinuojant veiklą, kuri padės sumažinti priešlaikinį mirtingumą nuo neužkrečiamųjų ligų;

               (12)

               ekspertų grupė turėtų patarti Komisijai, kaip geriau panaudoti mokslinių tyrimų rezultatus sveikatos ugdymo, ligų prevencijos ir neužkrečiamųjų ligų valdymo srityje;

               (13)

               ekspertų grupė turėtų koordinuoti savo veiklą kartu su Sveikatos informacijos ekspertų grupe (EGHI), kuri pataria Komisijai dėl sveikatos informacijos poreikių, techninių sprendimų ir prioritetų, susijusių su įrodymais pagrįstos sveikatos politikos formavimu. Visų pirma, ekspertų grupė turėtų naudoti EGHI žinias vertindama geriausios patirties pavyzdžių perdavimo bei įgyvendinimo procesą ir rezultatus;

               (14)

               siekiant užtikrinti, kad geriausios patirties pavyzdžiai ir politikos priemonės būtų veiksmingai perduodamos ir įgyvendinamos šalyse, ekspertų grupę turėtų sudaryti valstybių narių valdžios institucijos;

               (15)

               turėtų būti nustatytos ekspertų grupės nariams taikomos informacijos atskleidimo taisyklės;

               (16)

               ekspertų grupė asmens duomenis turėtų tvarkyti pagal Europos Parlamento ir Tarybos reglamentą (EB) Nr. 45/2001 (6);

               (17)

               Komisijos ekspertų grupė – Sveikatos ugdymo, ligų prevencijos ir neužkrečiamųjų ligų valdymo iniciatyvinė grupė nagrinės klausimus, kuriuos šiuo metu pavesta spręsti Retųjų ligų ekspertų grupei, įsteigtai 2013 m. liepos 30 d. Komisijos sprendimu, kuriuo įsteigiama Komisijos retųjų ligų ekspertų grupė ir panaikinamas Sprendimas 2009/872/EB (toliau – Sprendimas, kuriuo įsteigiama Komisijos retųjų ligų ekspertų grupė) (7), ir vėžio kontrolės ekspertų grupei, įsteigtai 2014 m. birželio 3 d. Komisijos sprendimu dėl Komisijos vėžio kontrolės ekspertų grupės sudarymo ir Sprendimo 96/469/EB panaikinimo (toliau – Sprendimas, kuriuo įsteigiama Komisijos vėžio kontrolės ekspertų grupė) (8), todėl minėti sprendimai turėtų būti panaikinti;

               (18)

               tikslinga nustatyti šio sprendimo taikymo laikotarpį. Vėliau Komisija apsvarstys, ar jį reikėtų pratęsti,

         NUSPRENDĖ:
   1 straipsnis
   Dalykas
   Šiuo sprendimu įsteigiama ekspertų grupė – Sveikatos ugdymo, ligų prevencijos ir neužkrečiamųjų ligų valdymo iniciatyvinė grupė (toliau – grupė).
   2 straipsnis
   Uždaviniai
   Grupės uždaviniai:

               a)

               padėti ir patarti Komisijai skelbiant iniciatyvas skatinti koordinavimą tarp valstybių narių, siekiant spręsti Sąjungoje neužkrečiamųjų ligų keliamas problemas;

               b)

               patarti Komisijai atrenkant geriausios patirties pavyzdžius, siekiant padėti valstybėms narėms juos perduoti ir įgyvendinti sveikatos ugdymo, ligų prevencijos ir neužkrečiamųjų ligų valdymo srityje naudojant ES sveikatos programą ar kitas Sąjungos finansines priemones;

               c)

               padėti Komisijai stebėti pažangą siekiant trečiojo darnaus vystymosi tikslo pagal Darnaus vystymosi darbotvarkę iki 2030 m. „Užtikrinti sveiką gyvenseną ir skatinti visų amžiaus grupių gerovę“, visų pirma siekiant sumažinti priešlaikinį mirtingumą nuo neužkrečiamųjų ligų;

               d)

               patarti Komisijai koordinuojant veiklą, kuri padės sumažinti priešlaikinį mirtingumą nuo neužkrečiamųjų ligų;

               e)

               patarti Komisijai, kaip geriau panaudoti mokslinių tyrimų rezultatus sveikatos ugdymo, ligų prevencijos ir neužkrečiamųjų ligų valdymo srityje;

               f)

               įvertinti geriausios patirties pavyzdžių perdavimo bei įgyvendinimo rezultatus, bendradarbiaujant su Sveikatos informacijos ekspertų grupe, kuri konsultuos dėl atitinkamų sveikatos ugdymo, ligų prevencijos ir neužkrečiamųjų ligų valdymo sveikatos duomenų.

         3 straipsnis
   Konsultacijos
   Komisija gali konsultuotis su grupe bet kokiu 2 straipsnyje nurodytu klausimu.
   4 straipsnis
   Narystė
   1.   Grupę sudaro po vieną narį iš kiekvienos valstybės narės. Valstybės narės informuoja Komisiją apie tai, kokią instituciją ji paskyrė savo ekspertų grupės nariu.
   2.   Nariai skiria savo nuolatinį atstovą ir vieną pakaitinį narį, kurie yra valstybės tarnautojai arba viešojo sektoriaus darbuotojai. Nariai šią informaciją praneša Komisijai ir užtikrina, kad jų atstovai teiktų aukšto lygio ekspertines žinias.
   3.   Nariai taip pat gali skirti savo vienkartinius atstovus, priklausomai nuo grupės susitikimo darbotvarkės.
   5 straipsnis
   Pirmininkas
   Grupei pirmininkauja Komisijos Sveikatos ir maisto saugos generalinio direktorato atstovas.
   6 straipsnis
   Veikla
   1.   Grupė veiklą vykdo Sveikatos ir maisto saugos generalinio direktorato arba, šiam direktoratui pritarus, kitų Komisijos departamentų prašymu, laikydamasi horizontaliųjų taisyklių.
   2.   Paprastai grupės posėdžiai vyksta Komisijos patalpose.
   3.   Sekretoriato paslaugas teikia Sveikatos ir maisto saugos generalinis direktoratas. Grupės ir jos pogrupių posėdžiuose gali dalyvauti kitų Komisijos padalinių pareigūnai, suinteresuoti grupės veikla.
   4.   Pritarus Sveikatos ir maisto saugos generaliniam direktoratui grupė gali paprasta narių balsų dauguma nuspręsti rengti viešus svarstymus.
   5.   Diskusijų dėl kiekvieno darbotvarkės punkto ir grupės išreikštų nuomonių protokolai turi būti prasmingi ir išsamūs. Protokolo projektą rengia sekretoriatas, už jį atsakingas pirmininkas.
   6.   Nuomones, rekomendacijas ar ataskaitas grupė priima bendru sutarimu. Balsuojant sprendimai priimami paprasta grupės narių balsų dauguma. Nariai, kurie balsavo prieš, turi teisę prie nuomonių, rekomendacijų ar ataskaitų pridėti dokumentą, kuriame apibendrinamos jų pozicijos priežastys.
   7 straipsnis
   Pogrupiai
   1.   Komisijos sveikatos ir maisto saugos generalinis direktoratas gali steigti pogrupius, kurių paskirtis – nagrinėti konkrečius klausimus pagal Komisijos apibrėžtus įgaliojimus. Pogrupiai veikia laikydamiesi horizontaliųjų taisyklių ir yra atskaitingi grupei. Jie panaikinami, kai tik įvykdo pavestas užduotis.
   2.   Nariai gali skirti savo atstovus pogrupiuose; tai yra valstybės tarnautojai arba darbuotojai, kurie nėra jų nuolatiniai atstovai ekspertų grupėje.
   8 straipsnis
   Kviestiniai ekspertai
   Sveikatos ir maisto saugos generalinis direktoratas gali kviesti konkrečių su darbotvarkės punktais susijusių sričių ekspertus dalyvauti grupės ar pogrupio veikloje ad hoc pagrindu.
   9 straipsnis
   Stebėtojai
   1.   ELPA valstybių, kurios yra Europos ekonominės erdvės susitarimo susitariančiosios šalys, gali stebėtojų teisėmis dalyvauti grupės posėdžiuose.
   2.   Pirmininkas gali suteikti stebėtojo statusą šalims kandidatėms ir kitoms trečiosioms šalims, kai Sąjunga suinteresuota, kad tokia šalis dalyvautų ekspertų grupės darbe, visų pirma remiantis tarptautiniu susitarimu, administraciniu susitarimu arba Sąjungos teisės aktais. Stebėtojomis paskirtos viešosios įstaigos skiria savo atstovus.
   3.   Pirmininkas gali leisti stebėtojams ir jų atstovams dalyvauti grupės diskusijose ir teikti ekspertines žinias. Tačiau jiems nesuteikiama balsavimo teisė ir jie nedalyvauja formuluojant grupės rekomendacijas ar patarimus.
   10 straipsnis
   Darbo tvarkos taisyklės
   Atsižvelgdama į Sveikatos ir maisto saugos generalinio direktorato pasiūlymą ir gavusi jo sutikimą, grupė, remdamasi standartinėmis ekspertų grupių darbo tvarkos taisyklėmis ir laikydamasi horizontaliųjų taisyklių, paprasta narių balsų dauguma priima darbo tvarkos taisykles.
   11 straipsnis
   Profesinė paslaptis ir įslaptintos informacijos tvarkymas
   Grupės ir pogrupių nariai bei kviestiniai ekspertai turi laikytis įpareigojimo saugoti profesinę paslaptį, kuris pagal Sutartis ir jų įgyvendinimo taisykles taikomas visiems institucijų nariams ir jų darbuotojams, taip pat Komisijos sprendimuose (ES, Euratomas) 2015/443 (9) ir (ES, Euratomas) 2015/444 (10) nustatytų Komisijos saugumo taisyklių, susijusių su Sąjungos įslaptintos informacijos apsauga. Jei jie šių įpareigojimų nevykdo, Komisija gali imtis visų tinkamų priemonių.
   12 straipsnis
   Skaidrumas
   1.   Grupė ir jos pogrupiai užregistruojami Ekspertų grupių registre.
   2.   Ekspertų grupių registre skelbiami šie duomenys apie grupės (ekspertų grupės ir jos pogrupių) sudėtį:

               a)

               valstybių narių valdžios institucijų pavadinimai;

               b)

               viešųjų subjektų, veikiančių kaip stebėtojai, pavadinimai.

         3.   Visi susiję dokumentai, įskaitant darbotvarkes, posėdžių protokolus ir dalyvių pareiškimus, skelbiami Ekspertų grupių registre arba šiame registre pateikiant nuorodą į specialią interneto svetainę, kurioje šią informaciją galima rasti. Prieiga prie specialių interneto svetainių suteikiama netaikant registracijos reikalavimo ir jokių kitų apribojimų. Visų pirma darbotvarkė ir kiti susiję aiškinamieji dokumentai skelbiami iš anksto, likus pakankamai laiko iki posėdžio, o po jo laiku paskelbiamas protokolas. Dokumentų skelbimo išimtys numatomos tik tais atvejais, jeigu paviešinus dokumentą būtų pakenkta viešajam arba privačiajam interesui, kaip nurodyta Europos Parlamento ir Tarybos reglamento (EB) Nr. 1049/2001 (11) 4 straipsnyje.
   13 straipsnis
   Su posėdžiais susijusios išlaidos
   1.   Asmenims, dalyvaujantiems grupės ir jos pogrupių veikloje, už jų teikiamas paslaugas neatlyginama.
   2.   Asmenų, dalyvaujančių grupės ir jos pogrupių veikloje, patirtas kelionės ir pragyvenimo išlaidas atlygina Komisija. Išlaidos atlyginamos vadovaujantis galiojančiomis Komisijos taisyklėmis, neviršijant pagal metinę išteklių skyrimo procedūrą Komisijos padaliniams skirtų asignavimų.
   14 straipsnis
   Panaikinimas
   Sprendimas, kuriuo įsteigiama Komisijos retųjų ligų ekspertų grupė, ir sprendimas dėl Komisijos vėžio kontrolės ekspertų grupės sudarymo panaikinami.
   15 straipsnis
   Taikymas
   Šis sprendimas taikomas iki 2023 m. gruodžio 31 d.

      Priimta Briuselyje 2018 m. liepos 17 d.

            Komisijos vardu

         Vytenis ANDRIUKAITIS

            Komisijos narys

      (1)  OL C 74, 2011 3 8, p. 4.

      (2)  COM(2014) 215 final, 2014 4 4.

      (3)  COM(2016) 739 final, 2016 11 22.

      (4)  2014 m. kovo 11 d. Europos Parlamento ir Tarybos reglamentas (ES) Nr. 282/2014, kuriuo nustatoma trečioji daugiametė Sąjungos veiksmų sveikatos srityje programa (2014–2020 m.) ir panaikinamas Sprendimas Nr. 1350/2007/EB (OL L 86, 2014 3 21, p. 1).

      (5)  2016 m. gegužės 30 d. Komisijos sprendimas C(2016) 3301 final, kuriuo nustatomos Komisijos ekspertų grupių kūrimo ir veiklos horizontaliosios taisyklės.

      (6)  2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2001 1 12, p. 1).

      (7)  2013 m. liepos 30 d. Komisijos sprendimas, kuriuo įsteigiama Komisijos retųjų ligų ekspertų grupė ir panaikinamas Sprendimas 2009/872/EB (OL C 219, 2013 7 31, p. 4).

      (8)  2014 m. birželio 3 d. Komisijos sprendimas dėl Komisijos vėžio kontrolės ekspertų grupės sudarymo ir Sprendimo 96/469/EB panaikinimo (OL C 167, 2014 6 4, p. 4).

      (9)  2015 m. kovo 13 d. Komisijos sprendimas (ES, Euratomas) 2015/443 dėl saugumo Komisijoje (OL L 72, 2015 3 17, p. 41).

      (10)  2015 m. kovo 13 d. Komisijos sprendimas (ES, Euratomas) 2015/444 dėl ES įslaptintos informacijos apsaugai užtikrinti skirtų saugumo taisyklių (OL L 72, 2015 3 17, p. 53).

      (11)  2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, 2001 5 31, p. 43).


title: 2018 m. liepos 13 d. Tarybos sprendimas (ES, Euratomas) 2018/1014, kuriuo skiriamas Europos ekonomikos ir socialinių reikalų komiteto Austrijos Respublikos pasiūlytas narys

text:
18.7.2018

               LT

               Europos Sąjungos oficialusis leidinys

               L 181/84

         TARYBOS SPRENDIMAS (ES, Euratomas) 2018/1014
   2018 m. liepos 13 d.
   kuriuo skiriamas Europos ekonomikos ir socialinių reikalų komiteto Austrijos Respublikos pasiūlytas narys
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 302 straipsnį,
   atsižvelgdama į Europos atominės energijos bendrijos steigimo sutartį, ypač į jos 106a straipsnį,
   atsižvelgdama į Austrijos vyriausybės pasiūlymą,
   atsižvelgdama į Europos Komisijos nuomonę,
   kadangi:

               (1)

               2015 m. rugsėjo 18 d. ir 2015 m. spalio 1 d. Taryba priėmė sprendimus (ES, Euratomas) 2015/1600 (1) ir (ES, Euratomas) 2015/1790 (2), kuriais skiriami Europos ekonomikos ir socialinių reikalų komiteto nariai laikotarpiui nuo 2015 m. rugsėjo 21 d. iki 2020 m. rugsėjo 20 d.;

               (2)

               pasibaigus Thomas DELAPINA kadencijai tapo laisva Europos ekonomikos ir socialinių reikalų komiteto nario vieta,

         PRIĖMĖ ŠĮ SPRENDIMĄ:
   1 straipsnis
   Likusiam dabartinės kadencijos laikui iki 2020 m. rugsėjo 20 d. Europos ekonomikos ir socialinių reikalų komiteto nare skiriama Judith VORBACH (EU-Referentin der Arbeiterkammer Oberösterreich).
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2018 m. liepos 13 d.

            Tarybos vardu

            Pirmininkas

         H. LÖGER

      (1)  2015 m. rugsėjo 18 d. Tarybos sprendimas (ES, Euratomas) 2015/1600, kuriuo skiriami Europos ekonomikos ir socialinių reikalų komiteto nariai laikotarpiui nuo 2015 m. rugsėjo 21 d. iki 2020 m. rugsėjo 20 d. (OL L 248, 2015 9 24, p. 53).

      (2)  2015 m. spalio 1 d. Tarybos sprendimas (ES, Euratomas) 2015/1790, kuriuo skiriami Europos ekonomikos ir socialinių reikalų komiteto nariai laikotarpiui nuo 2015 m. rugsėjo 21 d. iki 2020 m. rugsėjo 20 d. (OL L 260, 2015 10 7, p. 23).


title: 2018 m. liepos 30 d. Tarybos sprendimas (BUSP) 2018/1087, kuriuo iš dalies keičiamas Sprendimas (BUSP) 2016/849 dėl ribojamųjų priemonių Korėjos Liaudies Demokratinei Respublikai

text:
31.7.2018

                  LT

                  Europos Sąjungos oficialusis leidinys

                  L 194/152

         TARYBOS SPRENDIMAS (BUSP) 2018/1087
         2018 m. liepos 30 d.
         kuriuo iš dalies keičiamas Sprendimas (BUSP) 2016/849 dėl ribojamųjų priemonių Korėjos Liaudies Demokratinei Respublikai
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 29 straipsnį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2016 m. gegužės 27 d. Taryba priėmė Sprendimą (BUSP) 2016/849 (1) dėl ribojamųjų priemonių Korėjos Liaudies Demokratinei Respublikai;

                     (2)

                     pagal Sprendimo (BUSP) 2016/849 36 straipsnio 2 dalį Taryba peržiūrėjo to sprendimo II, III, V ir VI prieduose pateiktą asmenų ir subjektų sąrašą;

                     (3)

                     Taryba padarė išvadą, kad reikėtų atnaujinti Sprendimą (BUSP) 2016/849, įskaitant jo II ir III prieduose pateiktus įrašus, susijusius su tam tikrais asmenimis ir subjektais;

                     (4)

                     todėl Sprendimas (BUSP) 2016/849 turėtų būti atitinkamai iš dalies pakeistas,

               PRIĖMĖ ŠĮ SPRENDIMĄ:

            1 straipsnis
            Sprendimas (BUSP) 2016/849 iš dalies keičiamas taip:

                        1)

                        23 straipsnio 1 ir 2 dalys pakeičiamos taip:

                           „23 straipsnis

                              1.   Valstybės narės imasi būtinų priemonių, kad užkirstų kelią atvykimui į jų teritoriją ar vykimui tranzitui per ją:

                                          a)

                                          I priede išvardytiems asmenims, kuriuos Sankcijų komitetas arba JT Saugumo Taryba įtraukė į sąrašą kaip asmenis, atsakingus už KLDR politiką, susijusią su jos vykdomomis branduolinėmis, balistinių raketų ar kitų masinio naikinimo ginklų programomis, be kita ko, remiančius ar propaguojančius tą politiką, bei jų šeimos nariams arba jų vardu ar nurodymu veikiantiems asmenims;

                                          b)

                                          į I priedą neįtrauktiems asmenims, kaip išvardyta II priede:

                                                      i)

                                                      atsakingiems už KLDR vykdomas branduolines, balistinių raketų ar kitų masinio naikinimo ginklų programas, be kita ko, remiantiems ar propaguojantiems tas programas, arba jų vardu ar nurodymu veikiantiems asmenims;

                                                      ii)

                                                      teikiantiems finansines paslaugas ar pervedantiems bet kokios rūšies finansinį ar kitą turtą arba išteklius, kuriais galėtų būti prisidedama prie KLDR vykdomų branduolinių, balistinių raketų ar kitų masinio naikinimo ginklų programų, į valstybių narių teritoriją, per ją ar iš jos, arba valstybių narių piliečiams ar pagal valstybių narių įstatymus įsteigtiems subjektams, arba jų teritorijoje esantiems asmenims ar finansų įstaigoms;

                                                      iii)

                                                      dalyvaujantiems, be kita ko, teikiant finansines paslaugas, tiekiant KLDR arba iš KLDR visų rūšių ginklus bei su jais susijusius reikmenis, ar tiekiant į KLDR objektus, medžiagas, įrangą, prekes ir technologijas, kuriais galėtų būti prisidedama prie KLDR vykdomų branduolinių, balistinių raketų ar kitų masinio naikinimo ginklų programų;

                                          c)

                                          į I arba II priedą neįtrauktiems asmenims, veikiantiems I arba II priede išvardytų asmenų ar subjektų vardu arba jų nurodymu, arba asmenims, padedantiems nesilaikyti sankcijų arba pažeisti JT ST rezoliucijų 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017), 2371 (2017), 2375 (2017) ar 2397 (2017) arba šio sprendimo nuostatas, išvardytiems šio sprendimo III priede;

                                          d)

                                          į I, II arba III priedą neįtrauktiems asmenims, veikiantiems KLDR Vyriausybės arba Korėjos darbininkų partijos subjektų, kurie, kaip nustato Taryba, yra susiję su KLDR vykdomomis branduolinėmis arba balistinių raketų programomis ar kita JT ST rezoliucijomis 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017), 2371 (2017), 2375 (2017) ar 2397 (2017) draudžiama veikla, vardu arba jų nurodymu, išvardytiems šio sprendimo V priede.

                              2.   1 dalies a punktas netaikomas, jei Sankcijų komitetas kiekvienu konkrečiu atveju nusprendžia, kad tokia kelionė yra pateisinama humanitariniais tikslais, įskaitant religines pareigas, arba tuo atveju, jei Sankcijų komitetas padaro išvadą, kad padarius išimtį būtų lengviau siekti JT ST rezoliucijų 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017), 2371 (2017), 2375 (2017) ar 2397(2017) tikslų.“;

                        2)

                        27 straipsnio 1 dalis pakeičiama taip:

                           „1.   Įšaldomos visos lėšos ir ekonominiai ištekliai, kurie tiesiogiai ar netiesiogiai nuosavybės teise priklauso, arba kuriuos turi, valdo ar kontroliuoja:

                                       a)

                                       I priede išvardyti asmenys ir subjektai, kuriuos Sankcijų komitetas ar JT Saugumo Taryba įtraukė į sąrašą kaip asmenis ir subjektus, dalyvaujančius KLDR vykdomose branduolinėse, balistinių raketų ar kitų masinio naikinimo ginklų programose arba teikiančius paramą tokioms programoms, be kita ko, neteisėtomis priemonėmis, arba jų vardu ar nurodymu veikiantys asmenys ar subjektai, arba jų nuosavybės teise valdomi ar kontroliuojami, be kita ko, neteisėtomis priemonėmis, subjektai;

                                       b)

                                       į I priedą neįtraukti asmenys ir subjektai, kaip išvardyta II priede:

                                                   i)

                                                   atsakingi už KLDR vykdomas branduolines, balistinių raketų ar kitų masinio naikinimo ginklų programas, be kita ko, remiantys ir propaguojantys tas programas, arba jų vardu ar jų nurodymu veikiantys asmenys ar subjektai, arba jų nuosavybės teise valdomi ar kontroliuojami, be kita ko, neteisėtomis priemonėmis, subjektai;

                                                   ii)

                                                   teikiantys finansines paslaugas ar pervedantys bet kokios rūšies finansinį ar kitą turtą arba išteklius, kuriais galėtų būti prisidedama prie KLDR vykdomų branduolinių, balistinių raketų ar kitų masinio naikinimo ginklų programų, į valstybių narių teritoriją, per ją ar iš jos, arba valstybių narių piliečiai ar pagal valstybių narių įstatymus įsteigti subjektai arba jų teritorijoje esantys asmenys ar finansų įstaigos, arba jų vardu ar nurodymu veikiantys asmenys ar subjektai, arba jų nuosavybės teise valdomi ar kontroliuojami subjektai;

                                                   iii)

                                                   dalyvaujantys, be kita ko, teikiant finansines paslaugas, tiekiant KLDR arba iš KLDR visų rūšių ginklus bei su jais susijusius reikmenis ar tiekiant į KLDR objektus, medžiagas, įrangą, prekes ir technologijas, kuriais galėtų būti prisidedama prie KLDR vykdomų branduolinių, balistinių raketų ar kitų masinio naikinimo ginklų programų;

                                       c)

                                       į I arba II priedą neįtraukti asmenys ir subjektai, veikiantys I arba II priede išvardytų asmenų ar subjektų vardu ar nurodymu, arba asmenys, padedantys nesilaikyti sankcijų arba pažeisti JT ST rezoliucijų 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017), 2371 (2017), 2375 (2017) ar 2397 (2017) arba šio sprendimo nuostatas, išvardyti šio sprendimo III priede;

                                       d)

                                       į I, II arba III priedą neįtraukti KLDR Vyriausybės arba Korėjos darbininkų partijos subjektai, arba jų vardu ar nurodymu veikiantys asmenys ar subjektai, arba jų nuosavybės teise valdomi ar kontroliuojami subjektai, kurie, kaip nustato Taryba, yra susiję su KLDR vykdomomis branduolinėmis arba balistinių raketų programomis ar kita JT ST rezoliucijomis 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017), 2371 (2017), 2375 (2017) ar (2397 (2017) draudžiama veikla, kaip išvardyta šio sprendimo V priede.“;

                        3)

                        34 straipsnio 2 dalis pakeičiama taip:

                           „2.   Jeigu Taryba nusprendžia asmeniui arba subjektui taikyti 18b straipsnio 4 ar 5 dalyje, 23 straipsnio 1 dalies b, c ar d punkte arba 27 straipsnio 1 dalies b, c ar d punkte nurodytas priemones, ji atitinkamai iš dalies pakeičia II, III, V arba VI priedą.“;

                        4)

                        35 straipsnis pakeičiamas taip:

                           „35 straipsnis

                              1.   I, II, III, IV, V ir VI prieduose pateikiami į sąrašą įtrauktų asmenų ir subjektų įtraukimo į sąrašą motyvai, kuriuos JT Saugumo Taryba arba Sankcijų komitetas yra pateikę dėl I ir IV priedų.

                              2.   Be to, I, II, III, IV, V ir VI prieduose pateikiama informacija, jei ji turima, būtina atitinkamų asmenų tapatybei nustatyti arba subjektams identifikuoti, kurią JT Saugumo Taryba arba Sankcijų komitetas yra pateikę dėl I ir IV priedų. Asmenų atveju gali būti pateikiama, be kita ko, tokia informacija: vardas, pavardė, įskaitant kitus vardus, gimimo data ir vieta, pilietybė, paso ir asmens tapatybės kortelės numeriai, lytis, adresas, jei žinomas, ir pareigos arba profesija. Subjektų atveju gali būti pateikiama, be kita ko, tokia informacija: pavadinimai, registracijos vieta ir data, registracijos numeris ir verslo vieta. I priede taip pat nurodoma JT Saugumo Tarybos arba Sankcijų komiteto atlikto įtraukimo į sąrašą data.“;

                        5)

                        36 straipsnio 2 dalis pakeičiama taip:

                           „2.   18b straipsnio 4 ir 5 dalyje, 23 straipsnio 1 dalies b, c ir d punktuose ir 27 straipsnio 1 dalies b, c ir d punktuose nurodytos priemonės peržiūrimos reguliariai ir ne rečiau kaip kas 12 mėnesių. Jas nustojama taikyti atitinkamiems asmenims ir subjektams, jeigu laikydamasi 33 straipsnio 2 dalyje nurodytos tvarkos Taryba nustato, kad sąlygos, dėl kurių jos taikomos, nebeegzistuoja.“;

                        6)

                        Sprendimo (BUSP) 2016/849 II ir III priedai iš dalies keičiami taip, kaip išdėstyta šio sprendimo priede.

            2 straipsnis
            Šis sprendimas įsigalioja jo paskelbimo Europos Sąjungos oficialiajame leidinyje dieną.

            Priimta Briuselyje 2018 m. liepos 30 d.

                  Tarybos vardu

                  Pirmininkas

               G. BLÜMEL

            (1)  2016 m. gegužės 27 d. Tarybos sprendimas (BUSP) 2016/849 dėl ribojamųjų priemonių Korėjos Liaudies Demokratinei Respublikai, kuriuo panaikinamas Sprendimas 2013/183/BUSP (OL L 141, 2016 5 28, p. 79).

            PRIEDAS

               1.
               Sprendimo (BUSP) 2016/849 II priedo antraštės „I. Asmenys ir subjektai, atsakingi už KLDR vykdomas branduolines, balistinių raketų ar kitų masinio naikinimo ginklų programas, arba jų vardu ar nurodymu veikiantys asmenys ar subjektai, arba jų nuosavybės teise valdomi ar kontroliuojami subjektai“ poskirsnis „A. Asmenys“ iš dalies keičiamas taip:

                           a)

                           esami įrašai pernumeruojami į 1–30;

                           b)

                           šie įrašai pakeičiami taip:

                                       Vardas, pavardė

                                       Alias

                                       Identifikavimo informacija

                                       Įtraukimo į sąrašą data

                                       Motyvų pareiškimas

                                       „3.

                                       HYON Chol-hae

                                       HYON Chol Hae

                                       Gimimo data: 1934 m.
                                       Gimimo vieta: Manchuria (Mandžiūrija), Kinija

                                       2009 12 22

                                       Nuo 2016 m. balandžio mėn. Korėjos liaudies armijos maršalas. Buvęs Korėjos liaudies armijos bendrosios politikos departamento direktoriaus pavaduotojas (Kim Jong Il (mirusio) patarėjas kariniais klausimais). 2016 m. gegužės mėn. vykusiame 7-ajame Korėjos darbininkų partijos suvažiavime, kuriame KDP priėmė sprendimą tęsti KLDR branduolinę programą, išrinktas Korėjos darbininkų partijos Centrinio komiteto nariu.

                                       6.

                                       PAK Jae-gyong

                                       Chae-Kyong
                                       PAK Jae Gyong

                                       Gimimo data: 1933 m.
                                       Paso Nr.: 554410661

                                       2009 12 22

                                       Buvęs Liaudies ginkluotųjų pajėgų Bendrosios politikos departamento direktoriaus pavaduotojas ir Liaudies ginkluotųjų pajėgų Logistikos biuro direktoriaus pavaduotojas (Kim Jong-Il (mirusio) patarėjas kariniais klausimais). Dalyvauja KIM Jong Un vykdomuose Strateginių raketų pajėgų vadovybės patikrinimuose. Korėjos darbininkų partijos Centrinio komiteto narys.

                                       16.

                                       KIM Jong-gak

                                       KIM Jong Gak

                                       Gimimo data: 1941 7 20
                                       Gimimo vieta: Pyongyang (Pchenjanas), KLDR

                                       2016 5 20

                                       Buvęs Korėjos liaudies armijos bendrosios politikos departamento direktorius. Korėjos liaudies armijos vicemaršalas, Kim Il Sung karo universiteto rektorius, vieno iš svarbiausių KLDR nacionalinių gynybos organų – Korėjos darbininkų partijos Vyriausiosios karo komisijos buvęs narys. Pagal savo pareigas atsakingas už KLDR vykdomų branduolinių, balistinių raketų ar kitų masinio naikinimo ginklų programų rėmimą ar propagavimą.

                                       18.

                                       KIM Won-hong

                                       KIM Won Hong

                                       Gimimo data: 1945 1 7
                                       Gimimo vieta: Pyongyang, KLDR
                                       Paso Nr.: 745310010

                                       2016 5 20

                                       Generolas. Korėjos liaudies armijos bendrosios politikos departamento direktoriaus pirmasis pavaduotojas. Buvęs Valstybės saugumo departamento direktorius. Buvęs Valstybės saugumo ministras. Svarbiausių KLDR nacionalinių gynybos organų – Korėjos darbininkų partijos Vyriausiosios karo komisijos ir Nacionalinės gynybos komisijos, kuri buvo vienas iš svarbiausių KLDR nacionalinių gynybos organų, prieš tai, kai ji buvo pertvarkyta į Valstybinių reikalų komisiją, narys. Pagal savo pareigas atsakingas už KLDR vykdomų branduolinių, balistinių raketų ar kitų masinio naikinimo ginklų programų rėmimą ar propagavimą.

                                       21.

                                       SON Chol-ju

                                       SON Chol Ju

                                       2016 5 20

                                       Korėjos liaudies armijos generolas pulkininkas. Direktoriaus pavaduotojas, atsakingas už Korėjos liaudies armijos organizavimą ir buvęs oro bei priešlėktuvinių pajėgų, prižiūrinčių modernizuotų priešlėktuvinių raketų vystymą, politinis direktorius. Pagal šias pareigas atsakingas už KLDR vykdomų branduolinių, balistinių raketų ar kitų masinio naikinimo ginklų programų rėmimą ar propagavimą.“

               2.

                  Sprendimo (BUSP) 2016/849 II priedo antraštės „I. Asmenys ir subjektai, atsakingi už KLDR vykdomas branduolines, balistinių raketų ar kitų masinio naikinimo ginklų programas, arba jų vardu ar nurodymu veikiantys asmenys ar subjektai, arba jų nuosavybės teise valdomi ar kontroliuojami subjektai“ poskirsnyje „B. Subjektai“ esami įrašai pernumeruojami į 1–5.

               3.
               Sprendimo (BUSP) 2016/849 II priedo antraštės „II. Asmenys ir subjektai, teikiantys finansines paslaugas arba susiję su turto ar išteklių, kuriais galėtų būti prisidedama prie KLDR vykdomų branduolinių, balistinių raketų ar kitų masinio naikinimo ginklų programų, pervedimu“ poskirsnis „A. Asmenys“ iš dalies keičiamas taip:

                           a)

                           šie įrašai pakeičiami taip:

                                       Vardas, pavardė

                                       Alias

                                       Identifikavimo informacija

                                       Įtraukimo į sąrašą data

                                       Motyvų pareiškimas

                                       „10.

                                       DJANG Tcheul Hy

                                       JANG Tcheul-hy, JANG Cheul-hy, JANG Chol-hy, DJANG Cheul-hy, DJANG Chol-hy, DJANG Tchoul-hy, KIM Tcheul-hy

                                       Gimimo data: 1950 5 11
                                       Gimimo vieta: Kangwon

                                       2018 4 20

                                       DJANG Tcheul Hy kartu su savo vyru KIM Yong Nam, savo sūnumi KIM Su Gwan ir marčia KIM Kyong Hui dalyvavo vykdant apgaulingą finansinę veiklą, kuria galėtų būti prisidedama prie KLDR vykdomų branduolinių, balistinių raketų ar kitų masinio naikinimo ginklų programų. Ji turėjo keletą banko sąskaitų Sąjungoje, kurias jos vardu atidarė jos sūnus KIM Su Gwang. Ji taip pat dalyvavo vykdant keletą banko pavedimų iš savo marčios KIM Kyong Hui sąskaitų į banko sąskaitas už Sąjungos ribų.

                                       11.

                                       KIM Su Gwang

                                       KIM Sou-Kwang, KIM Sou-Gwang, KIM Son-Kwang, KIM Su-Kwang, KIM Soukwang, KIM Su-gwang, KIM Son-gwang

                                       Gimimo data: 1976 8 18
                                       Gimimo vieta: Pyongyang (Pchenjanas), KLDR

                                       2018 4 20

                                       Ekspertų grupė nustatė KIM Su Gwang esant Žvalgybos generalinio biuro (Jungtinių Tautų įtraukto į sąrašą subjekto) agentą. Ekspertų grupė nustatė, kad jis ir jo tėvas KIM Yong Nam vykdo apgaulingą finansinę veiklą, kuria galėtų būti prisidedama prie KLDR vykdomų branduolinių, balistinių raketų ar kitų masinio naikinimo ginklų programų. KIM Su Gwang atidarė daug banko sąskaitų keliose valstybėse narėse, be kita ko, šeimos narių vardu. Jis dalyvavo vykdant įvairius stambius bankų pavedimus į banko sąskaitas Sąjungoje arba į sąskaitas už Sąjungos ribų, kol ėjo diplomato pareigas, įskaitant sąskaitas savo sutuoktinės KIM Kyong Hui vardu.“

                           b)

                           esami įrašai pernumeruojami į 1–6.

               4.
               Sprendimo (BUSP) 2016/849 III priedo antraštės „23 straipsnio 1 dalies c punkte ir 27 straipsnio 1 dalies c punkte nurodytų asmenų sąrašas“ poskirsnyje „A. Asmenys“ toliau nurodytas įrašas pakeičiamas taip:

                           Vardas, pavardė

                           Identifikavimo informacija

                           Įtraukimo į sąrašą data

                           Įtraukimo į sąrašą priežastys

                           „4.

                           JON Chol Young,
                           dar žinomas kaip JON Chol Yong

                           Paso Nr.: 563410192
                           Diplomatas KLDR ambasadoje Angoloje
                           Gimimo data: 1975 4 30

                           2018 1 22

                           Bendrovės „Green Pine Associated Corporation“ atstovas Angoloje ir KLDR akredituotas diplomatas Angoloje.
                           „Green Pine“ buvo JT įtraukta į sąrašą dėl savo veiklos, be kita ko, apimančios JT ginklų embargo pažeidimą. Taip pat „Green Pine“ derėjosi dėl sutarčių dėl Angolos karo laivų atnaujinimo, taip pažeisdama Jungtinių Tautų Saugumo Tarybos rezoliucijomis nustatytus draudimus.“


title: 2018 m. liepos 26 d. Tarybos sprendimas (ES) 2018/1069 dėl protokolo, kuriuo įgyvendinamas Europos Sąjungos ir Dramblio Kaulo Kranto Respublikos žuvininkystės sektoriaus partnerystės susitarimas (2018–2024 m.), pasirašymo Sąjungos vardu ir laikino taikymo

text:
31.7.2018

                  LT

                  Europos Sąjungos oficialusis leidinys

                  L 194/1

         TARYBOS SPRENDIMAS (ES) 2018/1069
         2018 m. liepos 26 d.
         dėl protokolo, kuriuo įgyvendinamas Europos Sąjungos ir Dramblio Kaulo Kranto Respublikos žuvininkystės sektoriaus partnerystės susitarimas (2018–2024 m.), pasirašymo Sąjungos vardu ir laikino taikymo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 43 straipsnį kartu su 218 straipsnio 5 dalimi,
         atsižvelgdama į Europos Komisijos pasiūlymą,
         kadangi:

                     (1)

                     2008 m. kovo 17 d. Taryba priėmė Reglamentą (EB) Nr. 242/2008 (1), sudarantį Dramblio Kaulo Kranto Respublikos ir Europos bendrijos žuvininkystės sektoriaus partnerystės susitarimą (2) (toliau – susitarimas). Tuomet susitarimas buvo savaime pratęstas ir vis dar galioja;

                     (2)

                     paskutinis susitarimo protokolas baigė galioti 2018 m. birželio 30 d.;

                     (3)

                     Komisija Sąjungos vardu derėjosi dėl naujo protokolo, kuriuo įgyvendinamas susitarimas (toliau – protokolas). 2018 m. kovo 16 d. protokolas buvo parafuotas;

                     (4)

                     protokolo tikslas – sudaryti sąlygas Sąjungai ir Dramblio Kaulo Kranto Respublikai (toliau – Dramblio Kaulo Krantas) artimiau bendradarbiauti, remiant tausios žuvininkystės politiką, racionalų Dramblio Kaulo Kranto vandenyse esančių žuvininkystės išteklių naudojimą ir Dramblio Kaulo Kranto pastangas plėtoti mėlynąją ekonomiką;

                     (5)

                     protokolas turėtų būti pasirašytas;

                     (6)

                     siekiant užtikrinti, kad Sąjungos laivai galėtų greitai pradėti žvejybos veiklą, protokolas turėtų būti laikinai taikomas, kol bus užbaigtos jo įsigaliojimui būtinos procedūros,

               PRIĖMĖ ŠĮ SPRENDIMĄ:

            1 straipsnis
            Įgaliojama Sąjungos vardu pasirašyti protokolą, kuriuo įgyvendinamas Europos Sąjungos ir Dramblio Kaulo Kranto Respublikos žuvininkystės sektoriaus partnerystės susitarimas su sąlyga, kad minėtas protokolas bus sudarytas.
            Protokolo tekstas pridedamas prie šio sprendimo.

            2 straipsnis
            Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti protokolą.

            3 straipsnis
            Vadovaujantis protokolo 13 straipsniu, protokolas laikinai taikomas nuo jo pasirašymo dienos kol bus užbaigtos jo įsigaliojimui būtinos procedūros.

            4 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

            Priimta Briuselyje 2018 m. liepos 26 d.

                  Tarybos vardu

                  Pirmininkas

               G. BLÜMEL

            (1)  2008 m. kovo 17 d. Tarybos reglamentas (EB) Nr. 242/2008 dėl Europos bendrijos ir Dramblio Kaulo Kranto Respublikos žuvininkystės sektoriaus partnerystės susitarimo sudarymo (OL L 75, 2008 3 18, p. 51).

            (2)  OL L 48, 2008 2 22, p. 41.


title: 2018 m. liepos 30 d. Tarybos sprendimas (BUSP) 2018/1082, kuriuo iš dalies keičiamas Sprendimas (BUSP) 2016/610 dėl Europos Sąjungos karinės mokymo misijos Centrinės Afrikos Respublikoje

text:
31.7.2018

                  LT

                  Europos Sąjungos oficialusis leidinys

                  L 194/140

         TARYBOS SPRENDIMAS (BUSP) 2018/1082
         2018 m. liepos 30 d.
         kuriuo iš dalies keičiamas Sprendimas (BUSP) 2016/610 dėl Europos Sąjungos karinės mokymo misijos Centrinės Afrikos Respublikoje
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 42 straipsnio 4 dalį ir 43 straipsnio 2 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2016 m. balandžio 19 d. Taryba priėmė Sprendimą (BUSP) 2016/610 (1), kuriuo nustatyta Europos Sąjungos BSGP karinė mokymo misija Centrinės Afrikos Respublikoje (EUTM RCA), kuriai įgaliojimai ir orientacinė suma suteikti laikotarpiui iki 2018 m. rugsėjo 19 d., t. y. iki tos dienos, kai nuo misijos pasiekto visiško operacinio pajėgumo bus praėję 24 mėnesiai;

                     (2)

                     atlikus misijos strateginę peržiūrą, Politinis ir saugumo komitetas rekomendavo iš dalies pakeisti EUTM RCA Mali įgaliojimus ir juos pratęsti iki 2020 m. rugsėjo 19 d.;

                     (3)

                     Tarybos sprendimas (BUSP) 2016/610 turėtų būti atitinkamai iš dalies pakeistas;

                     (4)

                     pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo dėl Danijos pozicijos 5 straipsnį Danija nedalyvauja rengiant ir įgyvendinant su gynyba susijusius Europos Sąjungos sprendimus bei veiksmus. Todėl Danija nedalyvauja priimant šį sprendimą, ji neprivalo jo laikytis ir jis jai netaikomas, be to, ji nedalyvauja šios misijos finansavime,

               PRIĖMĖ ŠĮ SPRENDIMĄ:

            1 straipsnis
            Sprendimas (BUSP) 2016/610 iš dalies keičiamas taip:

                        a)

                        1 straipsnio 2 dalies a punktas keičiamas taip:

                                    „a)

                                    teikia strategines konsultacijas prezidento kabinetui, gynybos ministerijai, kariniam štabui ir ginkluotosioms pajėgoms ir konsultacijas dėl civilinio ir karinio bendradarbiavimo, įskaitant Vidaus reikalų ir žandarmerijos ministerijai;“;

                        b)

                        10 straipsnio 2 dalis pakeičiama taip:

                           „2.   EUTM RCA bendrųjų sąnaudų orientacinė finansavimo suma laikotarpiui iki 2018 m. rugsėjo 19 d. – 18 180 000 EUR. Sprendimo (BUSP) 2015/528 25 straipsnio 1 dalyje nurodyta šios orientacinės sumos procentinė dalis – 15 %, o to sprendimo 34 straipsnio 3 dalyje nurodyta procentinė dalis yra 60 % įsipareigojimui ir 15 % mokėjimui.

                           3.   EUTM RCA bendrųjų sąnaudų orientacinė finansavimo suma laikotarpiui nuo 2018 m. rugsėjo 20 d. iki 2020 m. rugsėjo 19 d. – 25 439 596 EUR. Sprendimo (BUSP) 2015/528 25 straipsnio 1 dalyje nurodyta šios orientacinės sumos procentinė dalis – 0 %, o to sprendimo 34 straipsnio 3 dalyje nurodyta procentinė dalis yra 30 % įsipareigojimui ir 0 % mokėjimui.“;

                        c)

                        13 straipsnio 2 dalis pakeičiama taip:

                           „2.   „EUTM RCA baigiasi 2020 m. rugsėjo 19 d.“

            2 straipsnis
            Šis sprendimas įsigalioja jo priėmimo dieną.

            Priimta Briuselyje 2018 m. liepos 30 d.

                  Tarybos vardu

                  Pirmininkas

               G. BLÜMEL

            (1)  OL L 104, 2016 4 20, p. 21.